DPN lulus Rancangan IKRAM 2020-2023 (RI 2023)

RI adalah Rancangan IKRAM 4 Tahun yang diwujudkan sejak IKRAM dilancarkan pada tahun 2010.

Dalam sidang itu, DPN telah sebulat suara meluluskan RI 2023 yang mengunjurkan IKRAM akan memainkan peranan aktif dalam usaha membina Negara Rahmah.

IKRAM juga berhasrat agar usaha pembinaan Negara Rahmah ini digerakkan secara inklusif dan dikongsi dengan semua pihak demi kemakmuran dan kesejahteraan negara untuk semua.

Matlamat RI 2023 didukung oleh beberapa Teras Strategi antaranya:

1. Mengukuh kapasiti dan prestasi organisasi, yang mana usaha tarbiah dan pembangunan, dan seterusnya produktiviti modal insan akan terus diberi tumpuan.

2. Membina dan memanfaatkan muafakat strategik, agar semua pandangan, sumbangan dan potensi pelbagai pihak dirai dan dimanfaatkan sebaiknya dalam proses membina Negara Rahmah.

3. Membangunkan dan mengetengahkan pandangan dan model solusi yang mana model-model praktikal pembinaan negara akan diusahakan untuk dibangunkan.

Rancangan IKRAM 2020-2023 ini adalah selari dengan visi IKRAM ‘Malaysia Menjadi Negara Rahmah’ bersama 12 cirinya iaitu:

1. Kepemimpinan Negara yang Kompeten dan Berintegriti2. Sistem Pemerintahan yang Berasaskan Semak dan Imbang yang Berkesan3. Tadbir Urus yang Baik4. Undang-undang yang Adil5. Masyarakat yang Berilmu, Berakhlak dan Penyayang6. Institusi Keluarga yang Utuh7. Hubungan Etnik dan Penganut Agama yang Harmoni8. Ekonomi yang Mampan9. Agihan Kekayaan yang Saksama10. Pembangunan yang Lestari11. Kebajikan, Kesihatan dan Keselamatan Rakyat yang Terpelihara12. Menerajui Usaha Keamanan dan Kesejahteraan Sejagat


Aspek kepimpinan pelajar jadi perhatian

Pertemuan yang berlangsung di Pejabat IKRAM MUSLEH ini bertujuan membincangkan pelaksanaan aktiviti kokurikulum dalam suasana Perintah Kawalan Pergerakan Pemulihan (PKPP) dan pemurniaan modul KRS MUSLEH.

BSKK KPM diwakili Penolong Pengarah Bahagian, Encik Nazar Mamat sementara Unit Kokurikulum dan KRS MUSLEH diwakili Pengerusinya, Mejar KRSM Abd Rahaim Md Isa bersama sekretariat unit.

Perbincangan ini diadakan bagi memastikan murid-murid sentiasa mendapat peluang dan manfaat untuk dibangunkan modal insan mereka khususnya dalam aspek kepimpinan dan pembangunan karakter.

“Saya berterima kasih kepada Unit Kokurikulum IKRAM MUSLEH dan KRS MUSLEH khususnya yang banyak menganjurkan aktiviti di peringkat nasional dan internasional,” kata Encik Nazar.

Beliau turut memaklumkan bahawa pihak BSKK telah menyediakan dan menyerahkan prosedur operasi standard (SOP) bagi pelaksanaan aktiviti kokurikulum di luar bilik darjah kepada pihak Majlis Keselamatan Negara (MKN) melalui KPM.

“Semenjak Perintah Kawalan Pergerakan (PKP), berbagai-bagai aktiviti kokurikulum dijalankan secara dalam talian berupa program dan pertandingan,” tambah beliau.

Dalam pertemuan itu, Unit Kokurikulum IKRAM MUSLEH juga telah membentangkan tentang aktivisme MyCARE dalam menerajui usaha-usaha bantuan kemanusiaan seluruh dunia melalui penubuhan Kelab MyCARE di sekolah-sekolah rangkaiannya.

“Saya sangat berminat dan menyarankan agar pihak MyCARE dan IKRAM MUSLEH membuat permohonan rasmi untuk mendaftarkan Kelab MyCARE dengan KPM,” jelas Nazar.

Pada akhir pertemuan, wakil KRS MUSLEH turut menyatakan bahawa pihaknya telah menyediakan kriteria penerimaan anugerah pingat dan bintang atas jasa dan perkhidmatan cemerlang dalam bidang pasukan pakaian seragam termasuk KRS MUSLEH.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sekali air bah… segalanya berubah

“Amat pelik sekali, anjing dan ayam-ayam saya naik ke atas atap sekitar jam 12.15 malam. Waktu itu saya belum tidur lagi.”

“Tiba-tiba, lebih kurang pukul 12.45 malam, air telah menaiki rumah saya tanpa dapat saya menyelamatkan apa-apa barang,” demikian luah seorang Aunty Shila, 61, yang ditemui di depan rumahnya pada hari keempat berlakunya tragedi banjir.

“Saya rasa seperti sudah mati saja. Air naik sampai ke paras dada. Sangat menakutkan. Nasib adalah anak yang tolong angkat neneknya dan pasukan bomba pula segera berikan bantuan,” kata Susila menzahirkan apa yang dilaluinya.

Air yang naik dengan cepat sekali menjadikan mereka sekeluarga cemas dan takut. Apalagi waktu itu guruh berdentum dan petir sabung menyabung.

“Kami fikir nak selamatkan diri saja waktu itu. Tiada lain,” ujar Yee pula.

“Alhamdulillah, kami dapat selamatkan diri pun dah sangat bersyukur,” kata seorang mangsa banjir di Ampangan, walaupun dirinya sangat terkesan dengan banjir yang berlaku tiba-tiba itu.

Begitulah situasi mencemaskan yang dialami kebanyakan mangsa banjir pada malam 4 November yang lalu, setelah hujan lebat yang berterusan melanda beberapa kawasan di Negeri Sembilan.

Antara kawasan yang terlibat ialah Taman Happy, Taman Blossom dan Kampung Datuk Mansor di Rasah; Kampung Baru Blok C di Ampangan, Kampung Batu Tiga di Mambau, Taman Bukit Chedang, dan Taman Angsamas. Manakala di Rantau, Rembau pula membabitkan Kampung Linsum, Kampung Kuala Sawah dan Kampung Siliau.

Pegawai Operasi Angkatan Pertahanan Awam (APM) Daerah Seremban, Lt (PA) Mohd Najib Abd Karim berkata, kawasan yang paling teruk terkesan adalah Taman Happy, Kampung Datuk Mansor dan Kampung Batu Tiga apabila air naik lebih dua meter.

“Kami percaya banjir kilat kali ini antara yang teruk melanda kerana limpahan air dari Sungai Temiang dan Sungai Linggi menyebabkan sebahagian kenderaan penduduk hampir tenggelam.”

Menurut beliau, ini adalah kali pertama banjir besar di kawasan itu sejak 20 tahun berlaku dan membabitkan banyak keluarga di mana kawasan rendah lebih terjejas akibat bencana ini. Dilaporkan sekitar 500 penduduk menerima kesan, namun ianya tidak membabitkan sebarang kehilangan nyawa.

Dalam pada itu, pelbagai pertubuhan bukan kerajaan serta perseorangan hadir membantu, menyantuni mangsa banjir di kawasan yang terjejas.

Dalam pada itu, mereka bukan sahaja memberikan bantuan makanan, kewangan dan keperluan asas tetapi mereka yang hadir memberikan sokongan moral dan mental agar tetap terus bersemangat mendepani kehidupan ini.

Tentunya bencana ini akan memberikan impak yang pelbagai kepada mangsa samada dalam bentuk fizikal mahupun mental, sama ada secara langsung mahupun tidak langsung.

Antara kesan banjir yang seringkali dihadapi oleh mereka yang terlibat ialah pencemaran, kematian, kerosakan harta benda, haiwan ternakan mahupun wabak penyakit.

Apatah lagi negara sedang melalui suatu ujian besar, Pandemik COVID-19 yang belum nampak kesudahannya. Perintah Kawalan Pergerakan Bersyarat (PKPB) pula menjadi satu cabaran besar kepada mereka kerana Seremban diletakkan di bawah Perintah Kawalan Pergerakan Bersyarat (PKPB) bermula Khamis (5 November) hingga 18 November.

Tragedi yang berlaku baru-baru ini bagi penduduk di Negeri Sembilan yang terlibat dengan banjir amat memberi kesan yang mendalam, tidak terkecuali ada yang merasakan putus harap dengan insiden ini.

“Saya tengok awan sudah gelap, ia sangat menakutkan. Takut berlaku lagi banjir,” ujar seorang lelaki Cina yang dipanggil ‘Uncle’ yang tinggal di Rasah.

Hakikatnya, banjir memberi banyak kesan buruk kepada mangsa yang terlibat, bahkan ia juga memberi kesan kepada kesedaran manusia terutamanya, dalam persiapan membantu mereka yang menjadi mangsa banjir.

Banjir merupakan bencana yang sering berlaku di negara kita dan kejadian di beberapa tempat di Negeri Sembilan ini adalah tragedi terburuk sejak beberapa tahun lalu.

Ada yang tidak pernah mengalami langsung situasi sebegitu hingga berasa ia sesuatu yang sangat menakutkan dan mengharapkan tragedi sebegitu tidak berlaku lagi.

Pada waktu inilah, sewajarnya dana masjid atau surau disalurkan kepada mangsa yang terlibat dengan bencana banjir ini. Mereka perlukan sokongan dan bantuan dengan segera.

Masyarakat yang tidak terkesan dengan bencana ini sewajarnya mengambil kesempatan menghulurkan bantuan yang diperlukan oleh mereka yang terkesan dengan tragedi ini. Selain itu, bantuan perlulah diberikan tanpa mengira pangkat, bangsa, warna kulit dan agama bagi memupuk perpaduan dalam kalangan masyarakat Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kewajipan Kita Membela Nabi Muhammad SAW

Dunia Islam baru sahaja dikejutkan dengan penyebaran filem yang menyakiti Nabi Sallallahualaihiwasallam (SAW). Ia telah dilakukan oleh seorang Yahudi Amerika yang pernah membakar al-Quran satu ketika dahulu.

Reaksi spontan terhadap penyebaran filem jahat ini sebenarnya memberi satu gambaran positif dan bukti ‘keberkatan’ bahawa Ummah Islamiyah masih wujud, rohnya masih hidup, masih punya kekuatan, masih punya harapan.

Rasulullah SAW amat berbangga dengan sikap seperti ini seumpama ‘singa yang mengaum’, menyatakan kesanggupan berkorban untuk melindungi kesucian agama dan sanggup mati demi agamanya.

Demikianlah sikap Ummah Islamiyah terhadap agamanya. Adakalanya ia menjadi lemah, namun ia belum mati. Ketika ia lemah pun.. sejarah membuktikan ia cuba sehabis kemampuan yang ada untuk bangkit mempertahankan tempat-tempat suci dan syiar-syiar agama maha mulia ini.

Bukti terdekat ialah bagaimana saudara-saudara kita di Syria; sekalipun bermandikan darah dan ribuan telah gugur syahid, mereka tetap berusaha mempertahankan Rasulullah SAW dan ini merupakan bukti yang jelas bahawa Ummah Islamiyah pada hakikatnya masih punya potensi untuk bangkit semula.

Kemenangan dan pembelaan buat Nabi Muhammad SAW serta ajarannya mestilah dengan kaedah yang praktikal dan berkesan. Ia bukannya reaksi yang lahir secara spontan kemudian menghilang, sekalipun reaksi tersebut sewajarnya dipuji, namun mestilah dengan syarat ia dilakukan secara aman dan tidak melibatkan kerosakan lebih-lebih lagi mencabuli kemuliaan anak Adam..!!!

Kemenangan atau pembelaan terhadap Nabi Muhammad SAW mestilah dengan menzahirkan unsur toleransinya, kemuliaannya, kekuatan kebenarannya sambil menerangkan petunjuk-petunjuk ketamadunan yang maha hebat, menyerlahkan ketinggian akhlaknya sehingga terhadap mereka yang menentang dan bermusuh dengannya. Allah Subhanahuwataala (SWT) berfirman:

“Dan jika seseorang dari kaum musyrik meminta perlindungan kepadamu (untuk memahami Islam), maka berilah perlindungan kepadanya sehingga ia sempat mendengar keterangan-keterangan Allah (tentang hakikat Islam itu), kemudian hantarlah dia ke mana-mana tempat yang ia beroleh aman. Perintah yang tersebut ialah kerana mereka itu kaum yang tidak mengetahui (hakikat Islam).” (Surah At-Taubah: ayat 6)

Ia sepatutnya disusuli dengan membuat kajian terperinci terhadap Sirah (sejarah) Nabi kita SAW di kalangan pelajar di sekolah dan universiti hingga ia menjadi suatu yang hidup di tengah-tengah masyarakat sebagai model terbaik untuk diteladani.

Kejadian seumpama ini bukan pertama kali berlaku dan bukan juga yang terakhir. Cukuplah bagi kita dengan apa yang telah ditunjukkan oleh al-Quran. Al-Quran telah menceritakan tentang tuduhan, umpatan, cacian golongan kafir dan musyrikin terhadap Baginda SAW.

Baginda SAW dituduh gila, tukang sihir, pemecah belah masyarakat dan sebagainya, yang tidak logik pada akal lebih-lebih lagi Baginda SAW adalah Nabi dan Rasul yang terpilih.

Tuduhan dan tohmahan seumpama ini juga telah berlaku kepada semua para Rasul utusan Allah SWT. Mereka menghadapi semua itu dengan bijaksana dan tidak terpengaruh dengan unsur-unsur provokasi murahan musuh.

Sesungguhnya Allah SWT memberi jaminan untuk memelihara para Nabi dan Rasul. Kenapa? Kerana Allah SWT yang mengutus mereka ke alam ini. Allah SWT yang memilih dan melantik mereka dan Allah SWT tidak akan membiarkan mereka diperlakukan sewenang-wenangnya. Allah SWT berfirman:

Maksudnya: “Dan Allah jualah akan memeliharamu dari (kejahatan) manusia.”

Maksudnya: “Sesungguhnya Kami tetap memelihara dan mengawalmu dari kejahatan orang-orang yang mengejek-ejek dan mempersendakanmu.”

Maksudnya: “Dan Kami telah meninggikan bagimu: sebutan namamu (dengan mengurniakan pangkat Nabi dan berbagai kemuliaan).”

Namun yang peliknya ialah perlakuan jahat musuh-musuh Islam sebenarnya membawa faedah kepada Ummah Islamiyah, antaranya:

1. Tajdid Iman dengan Nabi Muhammad SAW bukan pada peringkat peribadi atau masyarakat atau negara, bahkan di peringkat Ummah Islamiyah keseluruhannya. Isu ini menambat hati-hati ummah dan menambahkan rasa kecintaan mereka kepada Rasulullah SAW.

2. Kebanjiran orang-orang barat (Non-Muslim) ke Islamic Centre di negara-negara Barat. Ramai yang datang untuk mengetahui lebih lanjut tentang Rasulullah SAW. Ramai daripada kalangan mereka telah memeluk agama Islam dengan sebab itu.

3. Isu ini telah membingungkan pentadbiran negara-negara Barat. Agama Islam telah masuk dan mempengaruhi rakyat Barat. Dalam masa yang singkat sahaja sejak filem tersebut disebarkan, Islam dijulang dan kalimahnya mendominasi persada antarabangsa. Allahu Akbar Walillahil Hamd…

Saya mengambil kesempatan di sini ingin mengajak segenap lapisan masyarakat di negara ini agar bertenang dan optimis bahawa Allah SWT merancang yang terbaik bagi agama ini.

Menolong dan membela Rasulullah SAW tidak seharusnya dibataskan dengan slogan-slogan, syiar-syiar dan demonstrasi sahaja.

Bahkan kasih dan sayang kita kepada Nabi SAW mesti dibuktikan dengan perkara yang lebih asas lagi, iaitu mempelajari, mengikuti perjalanan hidupnya serta menyebarkan akhlaknya kepada masyarakat. Tanpa ini semua, slogan, syiar dan demonstrasi tidak memberi makna apa-apa.

Ustaz Tajul Arifin Che Zakaria
Pengerusi JK Tarbiah
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan Tanpa Rasisme: Antara Peduli Dan Apati

Kita menghampiri penghujung Ramadan, satu bulan yang suci buat Muslim dan turut diraikan oleh bukan Muslim dengan cara tersendiri di Malaysia. Sepanjang Ramadan ini, netizen di Malaysia cukup sibuk dengan isu-isu yang tidak kunjung padam.

Isu yang selalu bikin panas adalah isu berkaitan identiti, agama dan kaum. Cukup rencah dan perasa, maka tularlah isu tersebut dengan pelbagai reaksi berkaitannya.

Ada isu yang mendapat perhatian meluas hingga pak-pak menteri terpaksa keluarkan kenyataan atau buat-buat sibuk turun padang dan ada juga isu yang suam-suam kuku dan basi begitu sahaja.

Kita mulakan babak awal Ramadan kali ini dengan isu larangan waktu operasi restoran sebelum pukul 3.00 petang, penutupan kantin sekolah, komen Timbalan Menteri Perpaduan mengenai satu kumpulan etnik yang memerlukan ‘pelindung’ dan juga diskriminasi kaum dalam bidang pekerjaan dan hartanah.

Kekerapan isu identiti, agama dan kaum dimainkan dalam tempoh yang singkat ini pada bulan Ramadan (sepatutnya dalam bulan-bulan lain pun tidak patut berlaku) wajar mengetuk fikiran kita mengenai persoalan-persoalan seperti, “Kenapa perkara ini berlaku? Kenapa orang itu buat begitu begini? Siapa yang mendapat untung dari perkara ini? dan siapa yang menjadi mangsa dalam situasi-situasi tersebut?”

Bagi masyarakat yang sudah biasa menyaksikan episod-episod pertelingkahan antara kaum, sudah tentu insiden-insiden yang berlaku di awal Ramadan ini tidak kelihatan pelik atau ajaib.

Oleh sebab isu ini kerap dimainkan, kita mungkin sudah lali dan mungkin juga menganggap perkara tersebut merupakan norma di Malaysia. Kalau pun kita bercakap mengenainya, siapa yang kisah?

Situasi tidak kisah itu mungkin boleh kita fahami dengan istilah ‘apati’, yakni sikap tidak menaruh minat atau sikap tidak endah terhadap sesuatu yang wajar diberi perhatian.

Sikap apati ini ada asasnya untuk kita rasai sebagai rakyat biasa (dengan rasa lemah dan tidak berdaya untuk membawa perubahan).

Biarpun dengan sikap apati yang berleluasa dalam segenap ceruk kehidupan bermasyarakat, kita yang marhaen ini wajar beri perhatian terhadap salah guna isu identiti, agama dan kaum oleh mereka yang mempunyai kepentingan tersendiri kerana salah guna ini dapat membawa kepada diskriminasi kaum atau mengukuhkan diskriminasi kaum sedia ada.

‘Diskriminasi kaum’ ini apa pula? Mengikut piawaian antarabangsa, apabila berlakunya keputusan-keputusan kerajaan, amalan pihak swasta mahupun sekumpulan rakyat yang mempunyai elemen pilih kasih, membeza-bezakan, mengehadkan atau menyingkirkan individu atau sekelompok masyarakat tertentu berdasarkan kaum, warna kulit, keturunan atau kewarganegaraan, itulah yang dikira sebagai diskriminasi kaum.

Di peringkat tempatan pula, Perlembagaan Persekutuan Malaysia ada juga menyentuh mengenai diskriminasi kaum ini melalui Perkara 8(2). Sekurang-kurangnya kita tahu dan maklum bahawa diskriminasi kaum ini menjadi tumpuan di peringkat global dan juga tempatan.

Pelaku diskriminasi kaum ini mempunyai pelbagai watak, dalam kalangan pemimpin di atas sana, para birokrat dalam pentadbiran awam, para pedagang di sektor swasta dan mereka yang berselindung di sebalik akaun media sosial.

Mereka ini tidaklah sinonim dengan warna kulit tertentu, bahkan mempunyai latar belakang etnik yang pelbagai. Mereka tidak hanya tinggal di Semenanjung Malaysia, mereka juga berada di setiap belahan bumi tercinta ini hingga ke Sabah dan Sarawak.

Korban dalam kerakusan para pelaku ini tidak lain dan tidak bukan adalah kita, rakyat kebanyakan. Sebagai mangsa, kesan diskriminasi kaum ada pelbagai dan mungkin kesan yang paling signifikan adalah kegagalan dalam meneroka dan membangunkan potensi diri (segolongan masyarakat).

Kesan ini jelas kelihatan susulan daripada maksud diskriminasi kaum yang disebutkan sebelum ini.

Dan secara keseluruhannya, kegagalan ini (meneroka dan membangunkan potensi diri) akan mengakibatkan kesan domino dalam pelbagai ruang kehidupan individu atau segolongan masyarakat tertentu termasuklah dari aspek pendidikan, ekonomi dan politik.

Dalam segala perihal isu diskriminasi kaum, hal yang lebih mendasar adalah terjejasnya peluang seseorang atau segolongan masyarakat untuk menikmati sepenuhnya hak asasi mereka seperti yang tercatat dalam Perlembagaan Malaysia.

Idea hak asasi manusia ini bukanlah satu perkara yang asing di Malaysia, bahkan Akta Suruhanjaya Hak Asasi Manusia Malaysia 1999 yang diluluskan oleh Parlimen mengabsahkan komitmen Malaysia terhadap Deklarasi Hak Asasi Manusia Sejagat (UDHR) 1948.

Adakah wajar untuk kita hidup bersenang-lenang sedangkan ada saudara senegara kita yang menempuh waktu-waktu sukar dalam kehidupan mereka akibat gagalnya mereka menikmati hak asasi mereka sebagai rakyat Malaysia?

Banyak insiden diskriminasi kaum yang telah dilaporkan oleh pertubuhan bukan kerajaan (NGO) dan media termasuk analisis daripada ahli akademik yang dapat menjadi sandaran kepada keadaan yang kita alami kini.

Berbalik kepada sikap apati yang disentuh tadi, rakyat Malaysia secara amnya tidak dapat lari daripada memberikan perhatian terhadap isu penyalahgunaan identiti, kaum dan agama oleh para pelaku yang disebutkan.

Kegagalan kita sebagai rakyat dalam menegur dan memastikan para pelaku itu mengambil tanggungjawab terhadap kesalahan mereka akan menyebabkan amalan dan kesan diskriminasi kaum semakin menular.

Mungkin pada bulan Ramadan yang mulia ini adalah solusi yang tepat untuk kita perluaskan amalan baik melingkupi kepedulian sosial kita terhadap isu perkauman dan diskriminasi kaum yang telah lama mengakar di negara kita.

Awang Ilham kini berkhidmat di Pusat KOMAS, sebuah NGO hak asasi manusia yang melakukan advokasi bagi menangani isu perkauman dan diskriminasi kaum. Artikel ini tidak menggambarkan pendirian Pusat KOMAS.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerana lidah, mengundang padah

Jadilah seperti resmi padi, lagi berisi makin ia tunduk ke bumi. Begitulah selayaknya seorang yang berilmu miliki, bukan meninggi, menyombong dan mengatakan apa sahaja yang disukai hingga mengguriskan banyak hati-hati yang lain.

Jika sekali dua terjadi, barangkali ia berkaitan ketidakstabilan seseorang itu menguruskan emosi. Tetapi jika sebaliknya, ia adalah satu tabiat yang perlu dibendung dan dibuang jauh, agar lidah terjaga serta tiada hati-hati yang tercedera.

Sebagaimana hadis daripada Abu Hurairah RA, sesungguhnya Rasulullah Salallahualaihiwasallam bersabda:

وَمَنْ كَانَ يُؤْمِنُ بِاللَّهِ وَالْيَوْمِ الْآخِرِ، فَلْيَقُلْ خَيْرًا أَوْ لِيَصْمُتْ

“..dan sesiapa yang beriman kepada Allah dan hari akhirat, maka hendaklah ia berkata yang baik atau diam.” (HR Bukhari, No. 6018 )

Ini menunjukkan bahawa perkataan yang baik itu lebih utama daripada diam, dan diam itu lebih utama daripada berkata buruk.

Berkata baik dalam hadis ini menjelaskan ajaran Allah dan Rasul-Nya dan memberikan pengajaran kepada kaum Muslimin, amar makruf dan nahi mungkar berdasarkan ilmu, mendamaikan orang yang berselisih pendapat dan berkata yang baik kepada orang lain.

Dan yang terbaik daripada semuanya itu adalah menyampaikan perkataan yang benar di hadapan orang yang ditakuti kekejamannya atau diharapkan pemberiannya.

Hati dan mulut yang tidak selari

Terdapat sebahagian yang berpandangan, “Mulut saja macam puaka, tapi hatinya baik.”

Namun kata-kata sedemikian tidaklah selayaknya dinormalisasikan dalam masyarakat di negara ini.

Sebagaimana analogi yang jelas, jika kita membuat air kopi dalam sebuah teko, adakah apabila dituangkan dalam cawan, akan keluar air susu?

Begitu juga hadis di atas yang jelas mengatakan agar diam jika tidak mampu mengatakan yang baik.

أَكْثَرُ خَطَايَا ابْنِ آدَمَ فىِ لِسَانِهِ

“Kebanyakan dosa anak-anak Adam itu ada pada lisannya.” (HR al-Thabrani, Sahih al-Jami’ as-Saghir, No. 1201, Status: Hasan)

وَلاَ تَقْفُ مَا لَيْسَ لَكَ بِهِ عِلْمٌ إِنَّ السَّمْعَ وَالْبَصَرَ وَالْفُؤَادَ كُلُّ أُوْلَئِكَ كَانَ عَنْهُ مَسْؤُولاً

“Dan janganlah kamu menurut sesuatu yang tiada dalam pengetahuan (ilmu). Sesungguhnya pendengaran, penglihatan, dan hati semuanya kelak pasti akan dimintai tanggung jawabnya.” (Al-Israa’: 36)

Barangkali ini yang jarang diingat oleh sesiapa pun. Apa tidaknya, dengan mudah mengatakan sesuatu yang buruk dan menyakitkan. Tetapi seharusnya ingatlah bahawa segalanya akan dipertanggungjawabkan.

Perlukah untuk membuat kebaikan kepada sesiapa pun, dihamburkan dengan kata-kata yang tidak sepatutnya hingga menghina dan menjatuhkan maruah seseorang itu?

Amatlah malang sekali apabila memulakan sesuatu dengan tidak selayaknya, walaupun diakhirnya dilakukan juga tindakan yang baik. Tetapi, perlu difikirkan berapa ramai jiwa-jiwa yang telah terluka dengan kata-kata yang dihamburkan.

Ia seperti peribahasa yang sering kita dengar iaitu “terlajak perahu boleh diundur, terlajak kata, buruk padahnya.”

Amat sesuai sekali peribahasa yang dirangka oleh orang dulu-dulu itu. Apa tidaknya, jika dilihat dalam situasi dan zaman sekarang ini, ia sangat mudah direalisasi.

Kerana kata-kata yang tidak sepatutnya oleh seseorang, maka menjadi tular hingga pelbagai reaksi netizen dapat dilihat hingga pada akhirnya, segala tentang diri si pelaku ditelanjangkan.

Adakah kita suka melihat situasi ini terus berlaku dan terjadi? Tentu tidak, bukan?

Namun jika tidak disingkapkan, tentu tiada siapa yang tahu perkara sedemikian terjadi. Maka, ia sentiasa dan berterusan sehingga sampai bila-bila. Lagi sadis, ia seakan menjadi ‘tradisi’ dan dilakukan oleh mereka yang pernah terkena demikian.

Mahukah kita ia menjadi rantaian kejahatan yang tidak putus-putus? Bagaimana generasi akan datang melihat situasi ini sebagai sesuatu sikap yang tidak baik walaupun yang melakukan demikian  dilakukan oleh seorang yang terpelajar dan terhormat?

Begitulah, adab dan akhlak perlu diterapkan bukan sahaja kepada pelajar, tetapi ibu bapa, keluarga, masyarakat, mahupun pendidik yang tidak kira di pelbagai peringkat sekolah rendah, sekolah menengah dan pengajian tinggi, ia sentiasa diaplikasikan dan dijuarai oleh semua.

Jika tidak, fenomena biadab itu akan terus berlarutan dari generasi ke generasi. Nauzubillah.

Ubahlah ke arah yang lebih baik

Andai sesuatu itu tidak menjadi tular, tentu masyarakat tidak akan tahu selama ini begitulah mereka mendepani seseorang.

Di samping itu, terdapat sisi baik yang kita harapkan iaitu orang yang melakukan sesuatu yang tidak beradab itu sedar diri bahawa apa yang dilakukannya selama ini perlulah dinoktahkan.

Si empunya diri perlu menginsafi bahawa segala yang telah terjadi memberi kesan yang tidak baik kepada mereka yang terlibat.

Moga Ramadan 1443H kali ini memberikan kita kesempatan dan peluang untuk membuat bergunung kebaikan hingga 11 bulan yang lainnya kita tetap melakukan apa yang dilaksanakan pada sebulan itu, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kesan pandemik, PKP terhadap ‘keluarga generasi sandwic’

Penularan wabak Covid-19 dan lanjutan Perintah Kawalan Pergerakan (PKP) memberikan cabaran dan dugaan yang cukup besar kepada setiap individu dan keluarga sama ada daripada sudut emosi, fizikal, tingkah laku, ekonomi dan sebagainya.

Cabaran dan dugaan ini perlu ditangani dengan baik agar ia tidak menjadi punca berlakunya mudarat yang lebih besar seperti keganasan rumah tangga, penderaan anak-anak, penderaan mental dan emosi serta bunuh diri.

Setiap individu dalam sesebuah keluarga memainkan peranan penting agar kesejahteraan dan keharmonian keluarga dapat dikekalkan dan dinikmati bersama.

Antara golongan yang perlu diberikan perhatian serius sepanjang tempoh PKP ini adalah golongan ‘keluarga generasi sandwic’.

Berdasarkan kajian Penduduk dan Keluarga Malaysia Kelima (KPMKM-5) mendapati 68.2 peratus atau hampir enam juta wanita di negara ini dikategorikan sebagai ‘keluarga sandwic’ iaitu mereka yang menanggung bebanan menyara anak dan ibu bapa mereka serentak.

Mereka perlu mengimbangi kewajipan kerjaya, menjaga ibu bapa dalam masa yang sama memberikan perhatian kepada anak-anak di rumah.

Hasil Tinjauan Kebangsaan Kesihatan dan Morbiditi 2019 mendapati prevalens kemurungan adalah tinggi dalam kalangan wanita (2.6 peratus) berbanding lelaki (2.0 peratus). Langkah-langkah penjagaan awal untuk mengawal peningkatan gangguan mental dalam kalangan wanita adalah penting.

Isu kesihatan mental dan keselamatan golongan wanita ini perlu diberikan perhatian serius sekiranya mereka perlu bekerja dari rumah (BDR) sepanjang PKP.

Mereka perlu memantau Pengajaran dan Pembelajaran di Rumah (PdPR) bagi anak-anak, menyelesaikan tugasan kerja pejabat serta perlu melihat dan menjaga ibu bapa. Keadaan ini sering kali menjadi dilema dan menambahkan tekanan emosi kepada wanita dalam ‘keluarga sandwic’.

Anak-anak berada di rumah yang kadangkala sangat memerlukan perhatian sedikit sebanyak mengurangkan produktiviti mereka dalam menyelesaikan tugasan kerja pejabat.

Keadaan tekanan emosi dan mental akan menjadi lebih parah sekiranya wanita yang menjadi tunggak ekonomi ‘keluarga generasi sandwic’ ini terjejas sumber pendapatannya.

Dua situasi yang perlu diperhatikan daripada golongan ini iaitu bagi mereka yang perlu bekerja dari rumah (BDR) dalam masa yang sama menjaga ibu bapa serta anak-anak dan mereka yang telah terjejas sumber pendapatan apabila dibuang kerja atau tidak boleh meneruskan kerja sepanjang tempoh PKP.

Peranan majikan, keluarga dan komuniti setempat

Bagi mereka yang perlu BDR, majikan harus memberi perhatian dan kerjasama. Majikan perlu sering bertanyakan keadaan kebajikan mereka ketika berada di rumah. Majikan perlu fleksibel dalam memberikan tugasan dan menyiapkan tugasan bergantung kepada kerja yang lebih utama.

BDR ini sedikit sebanyak boleh mengganggu produktiviti pekerja. Antara yang utama adalah berkaitan dengan konsentrasi atau fokus terhadap tugas hakiki yang dijalankan.

Keadaan di rumah dengan anak-anak yang PdPR dan perlu menjaga ibu bapa menambah kurangnya konsentrasi terhadap kerja. Komunikasi berkesan perlu diwujudkan antara majikan dan pekerja.

Di samping itu, keluarga terdekat juga perlu sama memainkan peranan. Jika terdapat ahli keluarga lain, mereka perlu sama-sama memikul tanggungjawab terhadap ibu bapa ini.

Sokongan dan bantuan dari sudut kewangan, penyediaan makanan, barang keperluan harian, keperluan ke hospital bagi ibu bapa yang sakit dan sebagainya mampu mengurangkan tekanan kepada mereka.

Jika golongan ‘keluarga sandwich’ ini tidak memiliki ahli keluarga terdekat, komuniti setempat perlu memainkan peranan penting terhadap kebajikan mereka. Di sinilah kita perlu memperkasa peranan komuniti dalam menjaga kebajikan ahli di kawasan kejiranan terutama di musim PKP.

Sikap saling menolong dan membantu keluarga yang memerlukan dalam tempoh PKP harus sama-sama dititikberatkan. Betapa penting peranan kita sebagai jiran untuk bertanya khabar jiran tetangga yang dalam kesusahan atau yang sedang memerlukan bantuan.

Pihak berwajib harus turut sama menghulurkan bantuan kepada keluarga yang terkesan terhadap pandemik dan lanjutan PKP. Keluarga yang terjejas dengan pandemik perlu diperkasa dan diberikan sokongan bagi memulakan kehidupan baharu dan meneruskan kelangsungan hidup. Bantuan kewangan dan sosial sangat diperlukan bagi golongan ini.

Pelbagai kementerian perlu memainkan peranan terhadap ‘keluarga sandwic’ ini agar mereka sentiasa dalam keadaan sejahtera dan tenang. Kesejahteraan keluarga bergantung kepada kesejahteraan mental dan emosi mereka.

Kesihatan mental, kestabilan emosi serta perhubungan sosial yang positif adalah amat penting untuk menjalani kehidupan yang benar-benar sihat.

Talian sokongan psikososial yang telah wujud perlu diperkasa dan dihebah dengan lebih meluas agar golongan ini mengetahui saluran yang perlu untuk mendapatkan bantuan jika mengalami masalah kesihatan mental dan emosi.

Penyesuaian diri hadapi cabaran, urus tekanan

Golongan ini perlu memiliki daya tahan yang tinggi dalam menghadapi cabaran pandemik. Mereka memiliki tanggungjawab yang lebih besar berbanding keluarga yang lain kerana perlu menjaga dua generasi secara serentak.

Keadaan pandemik ini mengubah kehidupan peribadi mahupun sosial. Sokongan dan dorongan pelbagai pihak perlu terus diberikan sama ada daripada kalangan suami dan keluarga khususnya, dan pihak berwajib amnya.

Setiap individu mempunyai pasang surut emosi dan perlu cara beradaptasi menghadapi keadaan ini. Antara perkara yang boleh dilakukan adalah dengan cara:

1. Pengurusan masa: Merancang jadual yang membolehkan anda menyiapkan tugas harian tanpa perasaan tertekan. Senarai dan jadualkan tugas mengikut keutamaan.

2. Hubungan sosial : Sering berhubung melalui telefon mahupun Whatsapp dengan rakan-rakan, ahli keluarga, sanak saudara dan jiran tetangga agar tidak berasa kesunyian. Interaksi sesama sendiri mampu membantu emosi dan membina mental yang sihat.

3. Bertenang : Melakukan aktiviti disukai yang boleh memberikan ketenangan seperti bersenam, berjalan kaki, berkebun, penglibatan dalam aktiviti keagamaan dan sebagainya agar dapat mengurangkan tekanan.

4. Memohon bantuan : Jangan rasa bersalah untuk memohon bantuan daripada suami dan anak-anak juga keluarga terdekat jika memerlukan. Wanita juga perlu melatih suami dan anak-anak untuk ringan tulang membantu tanpa perlu disuruh.

5. Penjagaan kesihatan fizikal : Setiap individu perlu mendapatkan tidur yang cukup, makan makanan yang berkhasiat dan melakukan senaman ringkas setiap hari untuk berasa lebih tenang.

6. Beribadat : Mendekatkan diri kepada Allah dengan beristighfar, membaca al-Quran, solat mampu memberi ketenangan dan mengurangkan tekanan.

Dalam situasi kini, kita sama-sama perlu berperanan dan terus memanjatkan doa dan berharap agar Pandemik Covid 19 ini segera berakhir dan kita boleh bersosial dan beraktiviti seperti sediakala.

Setiap yang diberi ujian perlu terus positif dan meletakkan cabaran dan dugaan ini sebagai satu motivasi untuk meningkatkan diri dan keluarga ke arah yang lebih baik. Tidak ada yang diberikan ujian melainkan sesuai dengan kemampuan seseorang.

“Allah tidak membebani seseorang melainkan sesuai dengan kesanggupannya…” (Al-Baqarah: 286)

Farrah Idayu Abdul Mutalib
Jawatankuasa Pembangunan dan Pembelaan Wanita dan Keluarga
Wanita Pertubuhan IKRAM Malaysia
Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


i-FIT 2018 lebih mengujakan

Kempen sehingga hujung tahun ini bakal sarat dengan aktiviti-aktiviti yang membina fizikal, mental, rohani dan intelektual secara seimbang untuk para kakitangan supaya kekal sihat dalam menguruskan perjuangan.

Dalam ucapan perasmian, Hj Nahar berkata, kempen ini pada tahun lalu mendapat maklum balas positif daripada para kakitangan Ibu Pejabat IKRAM.

“Alhamdulillah, hasil kempen i-FIT 2017, banyak kesan positif, harap kita dapat teruskan pada tahun ini,” jelasnya.

Apa yang penting, tambah beliau, kempen ini dapat memenuhi satu daripada sepuluh muwasofat tarbiah iaitu qawiyyul jismi (badan yang kuat).

Menurut Pengarah i-FIT 2018, Noor Aiman Abdul Aziz, aktiviti-aktiviti sempena kempen ini disusun dengan rapi secara berkala bagi memastikan setiap kakitangan dapat mengamalkan gaya hidup dan pemakanan sihat.

“Aktiviti-aktiviti menarik sepanjang i-FIT 2018 ialah senam robik, ceramah kesihatan, Selasa tanpa lif, pek iftar puasa sunat, pertandingan ping pong, boling, derma darah dan larian hiking, bermula Julai hingga Disember,” kata beliau.

Selain itu, tambahnya, pemeriksaan BMI, tekanan darah dan peratus lemak badan turut dilaksanakan pada minggu lalu bagi mengenal pasti tahap kesihatan setiap staf Ibu Pejabat IKRAM.

“Insya-Allah, kita akan buat pemeriksaan secara bulanan supaya setiap staf cakna dengan tahap kesihatan masing-masing.”

Sebelum pelancaran, para staf disajikan dengan ceramah kesihatan oleh coach Sufian Sulaiman mengenai tip-tip senaman yang efektif terutamanya bagi mengurangkan berat badan untuk mereka yang mengalami obesiti.


Perutusan ulang tahun Hari Kebangsaan Ke-64

Negara kita menyambut ulang tahun ke-64 tahun ini dalam keadaan berdepan dengan cabaran pandemik Covid-19 yang mengesani kesihatan, ekonomi dan pendidikan rakyat. Kemelut dalam kalangan para politikus pula menjadikan tadbir urus negara tambah haru-biru.

Sebagai Muslim dai dan rakyat Malaysia yang berpendidikan dan bertanggungjawab, ahli-ahli IKRAM perlu terus fokus dengan usaha pengislahan diri, keluarga, masyarakat dan negara.

Kita perlu terus prihatin terhadap nasib golongan yang memerlukan di samping cakna dengan segala perkembangan dan isu yang berlaku, dalam dan luar negara.

Kempen Bulan Kebangsaan IKRAM kali ini memberi penekanan kepada aspek perpaduan nasional. Antara asas penting pembinaan negara kita yang berbilang etnik dan agama adalah ‘unity in diversity’ (kesatuan dalam kepelbagaian) dalam kalangan rakyat.

Perpaduan nasional yang tulen pula perlu berteras keadilan dan kemuliaan insan. Budaya saling mengenali, mengiktiraf dan menghormati, tolong menolong dan sebagainya perlu terus dipupuk bagi mengukuhkan lagi hubungan harmoni dalam masyarakat.

Marilah kita teruskan usaha meningkatkan hubungan antara kaum dan kelompok demi kemajuan dan kesejahteraan masyarakat dan negara tercinta.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelancaran BERSIH 2.0

BERSIH 2.0 berharap pihak-pihak yang dipertanggungjawabkan dalam melaksanakan pilihan raya bertindak dengan telus dan berkesan, termasuk memulihara kedaulatan undang-undang, melindungi hak asasi manusia, mengurus tadbir dengan baik dan melastarikannya dalam pembangunan negara.

Isu-isu utama dalam reformasi pilihan raya termasuk:

2.    Penggunaan dakwat kekal bagi menghalang pengundian berganda

4.    Akses media yang bebas dan adil untuk kesemua parti yang bertanding

5.    Tempoh kempen minima 21 hari

6.    Amalan-amalan adil dan profesional dalam persempadanan kawasan

7.    Pendaftaran automatik untuk semua pengundi yang layak

8.    Pengurangan kelayakan umur pengundi daripada 21 tahun kepada 18 tahun

9.    Reformasi dalam urusan kewangan pilihan raya bagi memastikan ketelusan dan mengehadkan kecenderungan terhadap politik wang

10.    Pentadbiran yang tidak berat sebelah di semua peringkat kerajaan sebelum, selepas dan semasa pilihan raya

11.    Jaminan hak semua pelajar berumur 18 tahun ke atas untuk mengambil bahagian dalam politik di dalam dan di luar kampus

BERSIH 2.0 dilancarkan sebagai gabungan kumpulan masyarakat yang tidak berpartian. Ia merupakan sebuah gerakan rakyat biasa yang ingin memastikan hak kepada pilihan raya yang bersih dan adil seperti yang dijamin oleh undang-undang. Undian dan suara rakyat mestilah diutamakan.

Tarikh    :    10 November 2010 (Rabu)

Masa        :    8.30 mlm – 10.30 mlm

Tempat    :    Dewan Sivik PJ, Jalan Yong Shook Lin, Petaling Jaya

BERSIH 2.0 terdiri daripada: Dato’ Ambiga Sreenevasan (Pengerusi) Andrew Khoo Arumugam K  Dr Farouk Musa Haris Ibrahim Liau Kok Fah  Maria Chin Abdullah Richard Y W Yeoh Dr Toh Kin Woon  Dr Wong Chin Huat Datuk Yeo Yang Poh  Zaid Kamaruddin


Kadar pengangguran negara 4.2% pada Disember 2021

SERI KEMBANGAN – Menjelang akhir tahun 2021 lalu, kebanyakan negeri telah berada dalam Fasa Empat Pelan Pemulihan Negara (PPN) yang membenarkan lebih banyak sektor ekonomi dan sosial beroperasi seperti biasa sekali gus mendorong kedudukan tenaga buruh untuk pulih secara sederhana.

“Sektor tenaga buruh negara semakin baik pada Disember 2021 dengan mencatatkan kadar pengangguran yang lebih rendah pada 4.2 peratus dengan 687,600 orang, manakala guna tenaga terus meningkat,” demikian menurut Ketua Perangkawan, Jabatan Perangkaan Malaysia (DOSM), Datuk Seri Dr Mohd Uzir Mahidin.

Menurutnya, hal ini telah memacu guna tenaga untuk terus mengalami pertumbuhan yang lebih baik pada Disember 2021 hingga menyebabkan pengangguran terus menurun.

“Pada Disember 2021, penduduk bekerja terus meningkat dengan peningkatan marginal sebanyak 0.2 peratus bulan ke bulan kepada 15.65 juta orang daripada 15.61 juta orang pada November.”

Beliau berkata demikian dalam laporan Statistik Tenaga Buruh, Malaysia, Disember dan Suku Keempat 2021 yang diterbitkan pada Selasa.

“Nisbah guna tenaga kepada penduduk yang menunjukkan keupayaan ekonomi untuk mewujudkan guna tenaga mencatatkan sedikit peningkatan kepada 66.1 peratus berbanding pada November 2021 iaitu 66.0 peratus.”

Jelasnya lagi, bilangan penganggur terus menurun sebanyak 1.0 peratus kepada 687,600 orang berbanding pada November 2021 berjumlah 694,400 orang.

“Justeru, kadar penyertaan tenaga buruh (KPTB) meningkat kepada 69.0 peratus iaitu KPTB tertinggi yang direkodkan sejak Januari 2020 dengan bilangan tenaga buruh pada Disember 2021 meningkat sebanyak 0.2 peratus kepada 16.34 juta orang.”

Menurutnya lagi, situasi ini memberi isyarat bahawa orang ramai semakin optimis terhadap pasaran buruh seterusnya mendorong mereka untuk mencari pekerjaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keluarga Malaysia: Kepimpinan perlu menjadi contoh dan berwibawa

Keluarga merujuk kepada ikatan yang berasaskan kepada pertalian darah. Keluarga juga boleh membawa maksud satu ikatan yang berasaskan kepada perkongsian aspirasi matlamat dan nilai dalam pembinaan negara dan masyarakat.

Apa yang dimaksudkan oleh Dato’ Sri Ismail Sabri Yaakob, Perdana Menteri ialah yang kedua. Dalam ucapan sempena Pra Pelancaran Keluarga Malaysia pada 8 Oktober 2021, Perdana Menteri menyentuh tentang Keluarga Malaysia yang terdiri daripada pelbagai agama, bangsa, kaum dan usia.

Menurut beliau, meskipun berbeza kepercayaan, latar belakang dan budaya, kita meraikan ‘keterangkuman’ (atau inclusivity) dalam perbezaan, menjunjung semangat Malaysia sebagai sebuah negara bangsa.

Gagasan Keluarga Malaysia secara prinsipnya adalah satu konsep yang baik. Namun pada masa yang sama, keluarga juga boleh bercerai-berai akibat perebutan harta, tiada lagi persefahaman, mungkir janji, perbezaan pendapat yang tidak boleh dirujuk kembali dan pelbagai faktor lain.

Apakah ramuan untuk melahirkan keluarga yang utuh dan kuat?

Satu faktor penting ialah kepimpinan keluarga yang berwibawa, berintegriti dan kompeten serta mampu mengurus keluarga dengan baik.

Dalam konteks Keluarga Malaysia, ini bermaksud kepimpinan negara perlu menunjukkan contoh yang baik, akhlak yang murni, berjiwa besar, bebas daripada rasuah dan bersungguh-sungguh untuk membina kehidupan yang lebih baik untuk setiap anggota keluarga Malaysia iaitu rakyat.

Kita pernah mendengar ungkapan yang berbunyi, “A family that works together stay together.” Keluarga yang kerja bersama akan tetap bersama.

Ungkapan ini biasa digunakan untuk menggambarkan keutuhan keluarga berasaskan kerjasama di antara sesama ahli keluarga.

Dalam konteks masyarakat majmuk di negara kita, semangat kerjasama, kolaborasi di antara pelbagai etnik, agama dan budaya hendaklah disemai untuk membangunkan dan memajukan negara.

Ini bertepatan dengan Tema 2 Rancangan Malaysia Ke-12 (RMKe-12) berhubung “Memperkukuh Keselamatan, Kesejahteraan dan Inklusiviti” yang menyatakan perpaduan dalam kepelbagaian akan diperkukuh untuk mengekalkan masyarakat yang harmoni dan negara yang makmur.

Suasana keluarga yang harmoni dan progresif dapat memupuk dan meneguhkan nilai-nilai murni dalam keluarga dan seterusnya menghasilkan kesejahteraan untuk semua.

Dalam konteks Malaysia, berlaku adil, saksama dan memberi hak yang sewajarnya kepada semua warganegara adalah kunci untuk mewujudkan negara yang aman dan makmur.

Membantu orang yang lemah, membela orang yang tertindas dan memberi suara kepada orang yang tidak boleh bersuara adalah antara langkah yang akan mempamerkan komitmen dan janji kerajaan untuk menjayakan gagasan Keluarga Malaysia.

Dengan terbentuk suasana sebegini, nilai kasih sayang sesama ahli Keluarga Malaysia dapat dipupuk manakala keadilan dan kesaksamaan dapat ditegakkan.

Kesimpulannya, gagasan Keluarga Malaysia adalah satu konsep yang baik untuk mewujudkan sebuah negara yang makmur, inklusif dan mampan. Namun kita tidak mahu gagasan ini hanya menjadi retorik semata-mata.

Sehubungan itu, gagasan ini memerlukan komitmen yang padu dan keikhlasan daripada kerajaan serta rakyat agar tujuan sebenar dapat direalisasikan.

Hj Badlishah Sham Baharin
Timbalan Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bahaya miskin adab

Manusia sering menyatakan bahawa sesuatu peristiwa atau tingkah laku berkait dengan pelbagai sebab dalaman mahupun sebab luaran.

Kebanyakan tingkah laku disebabkan pelaku itu tidak berfikir panjang tentang natijah yang bakal diterima kelak selepas sesuatu perkara yang dilakukan.

Persoalannya, mengapa tingkah laku seperti itu dilakukan atau apa yang menggerakkan serta yang mendorong sehingga perlakuan sedemikian berlaku berulang kali dalam masyarakat sekarang?

Tingkah laku jelek, tidak sopan sebenarnya tercetus disebabkan oleh naluri ingin mencapai sesuatu kehendak sama ada secara sengaja atau tidak sengaja. Ia tercetus disebabkan akal ditolak dan meletakkan nafsu sebagai raja di hati.

Golongan seperti itu boleh dianggap sebagai ‘miskin adab’. Bahkan kerana kepincangan akhlak melahirkan generasi yang tidak beradab dan beretika.

Sebagai contohnya, dalam satu kejadian yang tular di media sosial baru-baru ini berkaitan dengan adab dan tingkah laku yang ditunjukkan oleh seorang wanita yang digelar sebagai ‘Kak Long kawasan’ memperlihatkan kepincangan adab yang tidak sepatutnya ditunjukkan oleh seorang ibu di hadapan anak-anak.

Paling sedih apabila anak-anak juga turut cenderung mengikuti tingkah laku ibu mereka sedangkan anak-anak masih kecil lagi. Dalam kejadian tersebut, setiap kata-kata ibu itu diajuk kembali oleh anaknya. Justeru, benarlah kata pepatah, ‘Bagaimana acuan begitulah kuihnya.’

Pepatah ‘melentur buluh biarlah dari rebungnya’ mengingatkan kita bahawa sebagai ibu bapa, wajib mendidik anak-anak yang diibaratkan sebagai kain putih. Ibu bapa adalah suri teladan menjadi acuan kepada kemenjadian anak-anak apabila mereka dewasa kelak.

Sekiranya ibu bapa itu ‘miskin adab’, maka pendidikan adab itu sendiri tidak akan dapat disalurkan kepada anak-anak. Justeru, lahirlah anak-anak yang kurang baik akhlak dan adabnya.

Banyak kepincangan akhlak berlaku kepada generasi sekarang yang ‘miskin adab’ terutama dalam pergaulan seharian. Isu pelajar yang kurang ajar dengan guru, menggunakan kata-kata lucah, berkelakuan tidak senonoh di sekolah ataupun di luar sebenarnya dipengaruhi oleh ajaran ketika mereka berada di rumah.

Anak-anak melihat dan meniru perlakuan ibu bapa. Jika ibu bapa itu kaya dengan adab, maka lahirlah anak-anak yang terdidik dengan akhlak yang sopan dan terpuji.

Sekiranya golongan ‘miskin adab’ ini dapat bermunasabah dan kembali kepada fitrah mengapa manusia itu diciptakan oleh Allah, barangkali ‘miskin adab’ ini dapat dihilangkan daripada akhlak manusia itu sendiri.

Mereka mesti ingat bahawa setiap orang yang beriman itu dituntut untuk mencontohi sifat-sifat yang terpuji. Hal ini demikian kerana, agama Islam amat menitikberatkan keindahan akhlak.

Disebabkan itu, antara sebab Nabi SAW diutuskan kepada umat manusia adalah untuk menyempurnakan keindahan akhlak. Hal ini disebut berdasarkan sebuah hadis yang sahih daripada Abu Hurairah RA, bahawa Nabi SAW bersabda maksudnya:

“Sesungguhnya tidak aku diutuskan melainkan untuk menyempurnakan kebaikan akhlak.”  (HR Baihaqi, No. 21301)

Manusia perlu mempunyai sifat-sifat yang mahmudah (terpuji) serta menjauhi sifat-sifat mazmumah (terkeji). Sifat mahmudah terbentuk apabila diri dapat diperkaya dengan akhlak yang terpuji berlandaskan hadis dan al-Quran.

Menjaga maruah dan tutur kata sesama makhluk, berbaik-baik sesama insan dan saling membantu di antara insan merupakan sifat-sifat yang akan mendatangkan kebaikan kepada hati insan itu sendiri. Secara tidak langsung apabila adanya sifat-sifat mahmudah ini akan menyingkirkan sifat-sifat mazmumah itu sendiri.

Tepuk dada tanyalah selera. Kepada golongan ‘miskin adab’ ini perlulah memperbetulkan amalan yang tidak baik ini untuk memberikan manfaat kepada generasi akan datang ke arah berakhlak mulia dan beradab sopan.

Jika kita tidak memperbetulkan segala kesalahan yang dilakukan sekarang maka bagaimana akhlak generasi akan datang pula?

Semuanya di tangan kita sendiri sama ada ingin berubah ke arah kebaikan atau tidak. Harus diingat, jika keadaan ‘miskin adab’ ini terus berleluasa, maka negara bakal menghadapi musibah pada masa akan datang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu Dadah: Pendidikan Masyarakat IKRAM Beri Impak Positif

Setiap tahun bilangan penagih baharu kian bertambah sedangkan yang sedia menagih tidak pula berkurangan atau sembuh.

Walaupun kita semua benci kepada perkara ini, namun setiap kita berperanan untuk memulih dan menyelamatkan mereka yang terlibat ini dan berharap mereka akan insaf serta berusaha memulihkan diri sendiri.

Ketagihan dadah, jika tidak dibendung, negara akan kerugian tenaga manusia terutama belia.  Usaha pelbagai pertubuhan bukan kerajaan (NGO) juga amat diperlukan kerana kerajaan secara bersendirian tidak mampu melawan musuh negara nombor satu ini.

Bilangan penagih dadah yang dikesan oleh Agensi Antidadah Kebangsaan (AADK) mengikut kaum bagi tempoh tahun 2016-2020 menunjukkan bilangan penagih dadah dalam kalangan masyarakat Melayu adalah 102,513 orang; Cina (8,047); India (8,615); Pribumi Sabah (5,218); Pribumi Sarawak (1,058) dan kaum lain, iaitu Punjabi, Siam, Serani serta Orang Asli (939).

Statistik ini menunjukkan orang Melayu lebih ramai terdedah kepada masalah penyalahgunaan dadah.

Berdasarkan maklumat daripada kajian yang dijalankan AADK, keadaan ini disebabkan beberapa faktor utama seperti pengaruh rakan, perasaan ingin tahu, keseronokan dan tekanan jiwa hingga mudah terjebak dengan jenayah itu

Data daripada Agensi Antidadah Kebangsaan Negara (AADK) juga mendapati 58 peratus atau 178 penempatan Projek Perumahan Rakyat (PPR) dan Perumahan Awam (PA) di seluruh Kuala Lumpur dikenal pasti sebagai zon merah atau lokasi paling berisiko tinggi penagihan dadah dan melibatkan ramai remaja bawah 18 tahun.

Sebuah program bual bicara bertemakan Hidup Sejahtera telah dilaksanakan di Perumahan Awam Desa Rejang anjuran IKRAM Kuala Lumpur, IKRAM Kawasan Setiawangsa dan KRT Desa Rejang pada 18 Jun 2022 bertempat di PA Desa Rejang.

Program ini  bertujuan  berkongsi fakta isu dadah dan membina kemahiran-kemahiran ibu bapa untuk membina daya tahan agar dapat mendidik anak-anak dengan berkesan.

Ia juga telah memberi pengetahuan dan meningkatkan penglibatan serta keupayaan keluarga dalam membimbing anak-anak mereka mengatasi masalah berkaitan dadah.

Tip, panduan berguna, pengalaman sebenar dan kisah kejayaan telah dikongsikan oleh dua orang penceramah jemputan iaitu Encik Hafizi Harun, Timbalan Presiden PENGASIH dan Encik Fadli Isamil, Ketua Unit Pencegahan Dadah Daerah Sentul, Kuala Lumpur.

Daripada maklum balas peserta dan pemimpin masyarakat setempat, program ini telah berjaya memberi impak positif kepada ibu bapa yang hadir.

Rata-rata ibu bapa bersetuju dengan hakikat bahawa masalah kelencongan sosial yang membawa kepada masalah dadah sekarang ini berada pada tahap sangat serius

Kesibukan ibu bapa bekerja membuatkan anak anak kurang mendapat perhatian dan pengawasan.

Pencegahan daripada terlibat dengan aktiviti berisiko perlu diambil oleh ibu bapa secara berkesan bermula dengan mengenal pemilihan rakan sebaya anak dan mengambil inisiatif untuk mengenali rakan sebaya anak.

Aktiviti anak-anak di luar rumah mestilah dipantau dari masa ke semasa.

Kesemua  ibu bapa hendak lebih yakin untuk bercakap tentang bahaya dan salah guna dadah dengan anak-anak.

Malah, seandainya ada anak-anak atau ahli keluarga terlibat dengan salah guna dadah, biarlah ibu bapa atau keluarga adalah pihak yang paling awal mengetahuinya agar ia segera dapat dibendung.

Kita amat yakin dan percaya, keadah terbaik adalah langkah pencegahan, bermula daripada unit kecil yang amat penting dalam masyarakat kita iaitu keluarga.

Peranan ibu bapa  amat penting untuk memastikan anak-anak dan ahli keluarga bebas dadah kerana pencegahan awal bermula dari rumah.

Keluarga utuh idaman semua perlu dipastikan pembinaannya kerana ia adalah kekuatan negara.

Tanggungjawab setiap Keluarga Malaysia dalam membanteras penyalahgunaan dadah amat penting kerana ia merupakan  ejen utama dalam menjayakan misi dadah terkawal dalam negara.

Masyarakat perlu mengelak daripada bersikap ‘not me syndrome‘ sebaliknya bersama memainkan dalam mengambil tindakan dan menjadi barisan hadapan dalam menangani isu dadah dalam keluarga dan komuniti masing-masing.

Faridah Maludin
Kumpulan Fokus Putuskan Rantaian Dadah
Kluster Masyarakat Progresif
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SRI Al Amin Gombak raih tiga pingat emas kejohanan robotik Asia

Pingat emas kategori Creative Robot yang dimenangi pasukan SRIAAG disertai oleh adik Ainun Sofea, Maisarah, Tengku Mae Tijani, Fatimah Athiyah dan Rufaydah Maszlee, kategori Theatre Performance disertai oleh adik Naquib Naufal, Multazam, Ainun Sofea dan Fatimah Athiyah dan kategori Maze Solving juga disertai adik Rufaydah dan Tengku Mae.

Pemenang Creative Robot, Theatre Performance dan Maze Solving

Berjaya mendapat tempat dalam semua kategori, SRIAAG turut merangkul empat pingat perak dalam pertandingan Brick Speed, Aerial Robot, Maze Solving dan Soccer 2 Soccer serta satu gangsa dalam Aerial Robot selain memenangi anugerah khas dalam Animation Robotic.

Sebuah lagi sekolah IKRAM MUSLEH, Sekolah Rendah Islam Al Amin Kuala Lumpur (SRIAAKL) pula meraih dua pingat perak dan satu pingat gangsa serta memenangi anugerah khas, Grand Prize Winner dan Appreciation Award bagi kategori Junior School Teacher.

Bagi pelajar menengah pula, peserta Sekolah Menengah Islam Al Amin Gombak (SMIAAG) juga tidak ketinggalan menyertai AYRO 2016 dengan memenangi dua pingat gangsa dalam pertandingan Aerial Robot kategori individu dan berkumpulan.

Kejohanan AYRO 2016 yang berlangsung pada 13-15 Mac yang lalu mengumpulkan 23 buah sekolah mewakil tiga negara iaitu Malaysia, Singapura dan Indonesia melibatkankan 163 peserta.

Tahniah kepada semua para guru robotik dan para peserta sekolah IKRAM MUSLEH yang telah berusaha dengan gigih mendidik pelajar bagi mewakili negara dan mencapai kejayaan dalam kejohanan tersebut.

Semoga sekolah-sekolah IKRAM MUSLEH terus memacu kejayaan dalam pelbagai kejohanan di peringkat sekolah, universiti, negara dan antarabangsa, insya-Allah.

Sumber: Sinar Harian | SRIAAG | SRIAAKL | SMIAAG


Promosi Perpaduan: IKRAM dan Lebih 30 NGO Jayakan SBK 2023

KUALA LUMPUR – Sambutan Bulan Kebangsaan (SBK) 2023 anjuran Pertubuhan IKRAM Malaysia (IKRAM) mendapat kerjasama lebih 30 buah badan bukan kerajaan (NGO).

“IKRAM mendapat sokongan daripada lebih 30 NGO daripada pelbagai bangsa, agama, budaya dan latar belakang yang akan bekerjasama dalam beberapa aktiviti sepanjang sambutan ini,” kata Presiden IKRAM, Hj Badlishah Sham Baharin dalam ucapannya ketika majlis pelancaran sambutan itu di Datum Jelatek, di sini.

Tambah beliau, kerjasama pelbagai pihak ini amat-amat diperlukan kerana usaha menjayakan agenda perpaduan adalah agenda yang berterusan dan tidak boleh dilaksanakan secara individu.

“Ia memerlukan usaha kolektif berdasar permuafakatan semua pihak baik kerajaan, pihak swasta dan juga pertubuhan bukan kerajaan serta semua ahli masyarakat yang lain,” jelasnya.

Beliau turut merakamkan penghargaan kepada Kementerian Perpaduan Negara (KPN), termasuk agensinya seperti Jabatan Perpaduan Nasional dan Integrasi Nasional (JPNIN) dan Institut Kajian dan Latihan Integrasi Nasional (IKLIN) yang sentiasa memberi sokongan padu dalam usaha perpaduan nasional yang dijalankan oleh IKRAM.

“KPN telah menyumbangkan peruntukan dana bagi pelaksanaan SBK dan ini menunjukkan pengiktirafan pihak kementerian atas usaha yang dilaksanakan oleh pihak IKRAM dalam membawa agenda perpaduan negara,” ujarnya.

SBK 2023 dirasmikan pelancarannya oleh Pengarah JPNIN Selangor, Tn Burhanuddin Hj Daud. Beliau menghargai usaha-usaha mempromosikan perpaduan dalam masyarakat dan yakin IKRAM mampu menggerakkan aktiviti tersebut kerana mempunyai banyak cawangan di seluruh negara.

Sebelum perasmian, majlis diserikan dengan Talk Show ‘Walau Kita Berbeza, Tetap Teguh Bersama’ bersama ahli panel Ketua Kluster Perpaduan Nasional IKRAM Dr Sabariah Baharun, Prof Suresh Govind (Sathya Sai International Organisation Malaysia) dan Tai Zee How (Content Creator) dengan hos TV, Hanan Abdul Rahman sebagai moderator.

Usai perasmian, majlis dimeriahkan persembahan tarian kanak-kanak oleh pelajar Amal Hidayah Preschool dengan lagu-lagu patriotik, diikuti dengan Chit Chat bersama Dr Malar (pempengaruh) dan Jason Wee (Pengarah Eksekutif Architects of Diversity) dengan Aqil Junaidi (Content Creator) sebagai moderator.

Seiring dengan majlis, turut diadakan aktiviti untuk kanak-kanak, saringan kesihatan serta reruai pameran dan jualan.

Turut hadir dalam pelancaran SBK 2023 adalah rakan-rakan kerjasama IKRAM antaranya Presiden Persatuan Patriot Kebangsaan (PATRIOT) Brig Jen (B) Dato’ Mohamed Arshad Raji, Pengerusi Gabungan Bertindak Malaysia (GBM) Ir Stanley Yong Yew Wei, Ketua Pegawai Eksekutif #RasuahBusters Nurhayati Nordin dan Penasihat Better Dads Malaysia, Jason Leong, JKP IKRAM, ahli-ahli serta orang ramai.

Tahun ini merupakan tahun yang ketiga penganjuran Sambutan Bulan Kebangsaan (SBK) oleh IKRAM sebagai salah satu usaha mempromosi dan menyemarak perpaduan dan cinta kepada negara.

Antara aktiviti sempena SBK 2023 adalah penyebaran video pendek perkongsian tentang perpaduan oleh Prof Ulung Datuk Dr Shamsul Amri Baharuddin, mempromosi lagu ‘Selamanya Malaysia’ dan jingles “Walau Kita Berbeza Tetap Teguh Bersama”, forum Bicara Bina Negara dan program peringkat negeri yang dianjurkan oleh semua IKRAM Negeri.

Rakyat Malaysia pelbagai kaum dan agama juga dijemput untuk memeriahkan program kemuncak dan penutup SBK 2023 iaitu Karnival Kita Anak Malaysia (KAMI) yang akan berlangsung pada Sabtu, 16 September 2023 di IDCC Shah Alam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Action speaks louder than words

“Dah lebih tujuh tahun,” dia menjawab dengan suara yang agak perlahan. Dia tak menduga pengendali kursus makan bersama dengannya. Saya pula memang tak suka duduk di meja yang berasingan apabila minum pagi pada waktu rehat. Saya lebih suka bergaul dengan para peserta.

“Saya ada tiga orang anak. Yang tua sekali baru ambil SPM tahun lepas.”

Saya dapati setelah beberapa ketika bersembang, dia mula rasa selesa dan mahu menceritakan perihal keluarganya. Agaknya ramai yang tidak tahu berkenaan dengan keluarganya.

Maklumlah dia hanya seorang pengawal keselamatan. Tapi bagi saya dia adalah salah seorang peserta yang perlu di santuni. Apatah lagi, dalam dunia dakwah ini, sesiapa pun boleh menjadi mad’u (orang yang didakwah) kita.

Saya pernah ditanya, bagaimana nak bersembang dengan orang yang pelbagai latar belakang. Saya jawab, “Satu, jangan kisah dengan siapa kita berinteraksi, samada orang yang berpangkat atau kuli, layan mereka seperti manusia.” Saya ingatkan mereka kisah Abdullah Ibn Umm Maktum.

“Kedua, fokus kepada perkara yang berkaitan dengan orang yang kita berinteraksi. Jangan suka menceritakan kisah kita sahaja.”

“Ketiga, apabila orang yang kita interaksi itu bercerita, beri penuh perhatian dan beri respon yang sesuai apabila berbicara. Angguk bila perlu angguk dan gelengkan kepala bila perlu. Memberi respon yang sesuai itu akan memberi gambaran bahawa kita memang minat berkenaan apa yang dibicarakan.”

Lagipun, modul yang saya bawa pada ketika itu adalah Komunikasi Berkesan. Alangkah baiknya jika ia dijelmakan dalam bentuk amalan agar peserta kita faham.

Ingat, selaku pengendali program, setiap tindakan kita diperhatikan. Ingat bahawa apa yang kita lakukan lebih berkesan sebagai pengajaran daripada apa yang kita katakan – “Actions speaks louder than words”.

Selepas rehat, saya dapati Maniam lebih reponsif dan gembira menghadiri kursus sehingga selesai. Walaupun para peserta terdiri daripada pelbagai kaum, saya selalu tekankan bahawa asas daripada apa yang saya sampaikan ini telah ditunjukkan oleh Rasulullah SAW. Saya dapati para peserta tidak kisah pun siapa rujukan kita.

Pernah dalam satu kursus Jabatan Pertanian Malaysia, salah seorang beragama Kristian bangkit memberikan respon setelah habis kursus.

“Saya seorang beragama Kristian tapi saya hargai apa yang disampaikan. Ia sungguh menusuk jiwa.”

Pernah saya dijemput untuk berceramah kepada kanak-kanak umur 12 tahun. Ikut jadual, saya berceramah sekitar jam 9.00 malam selepas pertandingan tilawah. Jam 9.30 malam, program masih tak habis. Jam 10.00 malam masih tak habis.

Saya kawal diri agar jangan menunjukkan reaksi kurang senang. Perkara ini memang perlukan latihan dan kesabaran. Bayangkan sebagai penceramah jika kita tunjukkan kemarahan kita, impak mesej akan berkurangan.

Tidak diduga, ceramah bermula jam hampir 12.00 malam. Saya hanya menyampaikan 30 minit tajuk al-Quran dan Sains. Saya kesiankan mereka yang mendengar.

Walaupun mereka nampak tidak puas dengan apa yang disampaikan kerana terlalu singkat, mereka juga sedar bahawa tidak realistik untuk memanjangkan masa kerana ramai penonton terdiri daripada kanak-kanak.

Saya gembira bukan sebab berjaya sampaikan ceramah, tetapi berjaya bersabar menghadapi situasi yang sebegini. Selaku pendakwah, kita memang sentiasa diperhatikan.

Walaupun pada asasnya, kita buat bukan untuk menunjuk-nunjuk pada manusia, tetapi apa yang terbuku di kalbu biasanya akan terserlah di alam nyata.

Ikhlaskan diri dan bersihkan dalaman kita, insya-Allah amalan kita itu akan menjadi daya penarik kepada mesej yang kita hendak sampaikan. Yakinilah kita hanya berusaha sebaik mungkin, Allah yang memberi hidayah.

Dr Hishamuddin AlhamPesara Pensyarah UTM Skudai

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Korban Luar Negara, Agihan Bukan Islam & Impak Sosioekonomi

Pelbagai pendapat dikemukakan ulama mengenai hukum ibadah korban.

Imam Abu Hanifah berpendapat, ia wajib sekali setahun bagi penduduk kota yang bermukim. Kedua-dua murid Abu Hanifah iaitu Abu Yusuf dan Muhammad berpendapat ia hanya sunat muakkad. (Al-Bada`ie wa al-Sana`ie 5:62)

Ulama lain daripada Abu Hanifah berpendapat amalan korban hanya sunat muakkad sahaja, bukan wajib. Pengikut Mazhab Maliki menambah makruh meninggalkannya bagi mereka yang mampu melakukannya. (Bidayat al-Mujtahid 1:415, Mughni al-Muhtaj 4:282, al-Muhazzab 1:237, al-Mughni 8:617)

Apa pun pendapat mengenai hukum ibadah ini, ia merupakan satu amalan yang telah lazim dilakukan umat Islam di seluruh dunia. Pelbagai hikmat daripada amalan korban ini telah dihurai dan diungkapkan oleh penulis-penulis Islam dahulu dan semasa.

Namun, satu hakikat yang perlu diterima bahawa sejak amalan ini dilaksanakan dalam masyarakat, ia tidak memberikan impak yang jelas dalam merubah kualiti kehidupan golongan fakir miskin yang menjadi golongan sasar pengagihan daging korban.

Apa yang mungkin menarik dan ada kepentingannya dibincangkan di sini ialah beberapa isu mengenai; amalan korban dalam konteks masyarakat silang agama, memindahkan pelaksanaan korban dari satu tempat ke satu tempat lain, malah ke luar negara dan bagaimana amalan korban boleh meningkatkan status sosioekonomi dan pendidikan golongan fakir miskin.

Tiga isu ini sangat relevan dengan keadaan di Malaysia sebagai negara yang dihuni oleh warga silang agama, rakyat Malaysia yang pemurah dalam menghulurkan bantuan kepada golongan yang memerlukan dan isu sosioekonomi dan pendidikan golongan fakir miskin di Malaysia.

Amalan Ibadah Korban Dalam Masyarakat Silang Agama

Dalam konteks masyarakat silang agama, yang penting ialah usaha meletakkan Islam di tempat yang dapat dilihat oleh semua pihak sebagai satu sistem yang mampu memesrakan hubungan dalam kehidupan seharian.

Sesuatu yang boleh menjejaskan hubungan mesra silang agama atau menimbulkan syak dan prasangka negatif terhadap Islam sebagai satu sistem mestilah dielakkan.

Melihat kepada pengamalan ibadah korban yang dilakukan di Malaysia, pendapat yang menjadi pegangan majoriti umat Islam di negara ini ialah daging korban tidak boleh diberi makan kepada orang bukan Islam.

Di peringkat sebelum berlaku interaksi yang sangat rapat antara orang Islam dan bukan Islam di Malaysia, pegangan seperti ini memang tidak menimbulkan apa-apa isu.

Namun setelah hubungan silang agama semakin rapat dan akrab, ziarah-menziarahi silang agama semakin kerap berlaku, saling menjemput ke majlis jamuan dan kenduri-kendara sudah menjadi kebiasaan, malah seorang, Islam atau bukan Islam mungkin merasakan amat sumbang dan janggal jika tidak menjemput rakan bukan Islam ke majlis yang diadakannya, terutama jiran-jiran dan rakan sekerja, pegangan seperti ini mungkin menimbulkan isu.

Keadaan ini akan lebih ketara pada ibadah akikah yang pada kebiasaannya dilakukan di rumah.Yang menjadi pegangan majoriti orang Islam di Malaysia daging akikah haram diberi makan kepada orang bukan Islam.

Seorang Muslim akan berasa serba salah, jika tidak menjemput jiran bukan Islam di sebelah rumahnya atau tidak memberikan daging korban kepadanya memang tidak kena dan tidak manis, jika dijemput dia berasa bersalah kerana telah melanggar hukum syarak yang mengharamkan daging akikah dan korban diberi makan kepada bukan Islam.

Jiran bukan Islamnya juga akan merasa tidak selesa berada di rumah dalam keadaan dia tidak dijemput. Biasanya mereka akan sengaja membuat helah untuk tidak berada di rumah pada masa majlis itu diadakan.Keadaan seperti ini sebenarnya menimbulkan satu tanggapan bahawa Islam itu tidak mesra jiran.

Apakah tidak ada cara bagi umat Islam mengatasi masalah ini? Apakah tidak ada pendapat lain selain dari pendapat yang mengatakan bahawa daging korban dan akikah haram diberi makan kepada bukan Islam?

Daging Korban Dan Agihan Kepada Bukan Islam

Yang diketahui umum dan menjadi amalan orang Islam di Malaysia, daging korban tidak boleh diberi makan kepada orang bukan Islam.

Namun demikian, merujuk kepada pendapat-pendapat yang dikemukakan ulama mazhab dalam isu ini, kita dapat mengesan berbagai-bagai pendapat dengan hujah masing-masing. Melalui pendapat-pendapat ini, umat Islam mungkin dapat menemui jalan keluar daripada isu ini.

Dalam kitab Kasyf al-Qina’ 3:19 penulisnya menyatakan bahawa golongan Malikiyah berpendapat makruh memberi makan daging korban kepada orang-orang Yahudi dan Nasara. Mazhab Hanbali pula mengharuskan memberi hadiah daging korban sunat kepada orang bukan Islam, tidak harus menghadiahkan daging korban wajib kepada mereka.

Dalam al-Bajrimi 4:285 dinyatakan tidak harus memberi makan daging korban kepada bukan Islam. Dinyatakan juga bahawa dalam kitab al-Majmu’ disebutkan harus memberi makan daging korban sunat kepada golongan fakir miskin ahli zimmah, tidak harus memberi mereka makan daging korban wajib.

Dalam al-Majmu` Syarh al-Muhazzab 8:404 disebutkan bahawa Ibn al-Munzir menyatakan ulamak telah sepakat (ijmak) bahawa daging korban boleh diberi makan kepada fakir miskin orang Islam, namun mereka khilaf tentang memberi makan daging korban kepada golongan fakir miskin kafir ahli zimmah.

Imam Hasan al-Basri telah memberi keringanan (rukhsah) memberikan mereka memakannya. Abu Thur juga berpendapat demikian.

Disebutkan juga bahawa Imam Malik lebih suka ia diberi makan kepada selain fakir miskin bukan Islam. Al-Lith menganggapnya makruh, namun berpendapat jika ia dimasak, ia harus diberi makan kepada mereka berserta fakir miskin Islam.

Ibnu Qudamah dalam al-Mughni wa al-Syarh al-Kabir 2:381 dan al-Syarbini dalam al-Iqna` 2: 581 menyebutkan, mazhab Maliki berpendapat makruh menghadiahkan dan memberi makan daging korban kepada orang beragama Yahudi dan Nasrani.

Mazhab Hanbali, al-Hasan, Abu Thur, berpendapat harus memberi hadiah dan memberi makan orang bukan Islam, kafir zimmi daging korban sunat, tetapi daging korban wajib, seperti korban nazar tidak harus.

Hukumnya sama dengan hukum zakat dan kifarat sumpah. Mazhab Syafii pula berpendapat, tidak boleh memberi hadiah dan memberi makan orang bukan Islam daging korban sunat atau wajib.

Ibh Hazm dari Mazhab Zahiriyah dalam kitabnya al-Muhalla 7:383 menyatakan, tuan punya korban boleh memberinya makan kepada orang kaya dan orang bukan Islam atau dia menghadiahkan sedikit daripadanya.

Daripada semua pendapat yang dinukilkan ini, beberapa kesimpulan boleh dibuat:

1. Mazhab Syafii berpendapat haram memberi makan daging korban sunat atau wajib kepada orang bukan Islam.

2. Mazhab Maliki berpendapat makruh memberi makan daging korban sunat kepada orang bukan Islam dan tidak harus (haram) memberi mereka makan daging korban wajib, seperti korban yang dinazarkan, sama seperti hukum zakat.

3. Mazhab Hanbali berpendapat harus menghadiahkan daging korban sunat kepada orang bukan Islam dan haram menghadiahkan kepada mereka daging korban wajib.

4. Semua ulama mazhab sepakat (ijmak) memberi atau memberi makan daging korban atau akikah wajib kepada orang bukan Islam adalah haram.

Ini bererti, hanya ulama Mazhab Syafi`ie sahaja yang berpendapat daging korban sunat atau wajib tidak boleh (haram) diberi atau diberi makan kepada orang bukan Islam. Manakala majoriti ulama lainnya berpendapat harus memberi mereka makan daging korban sunat, tidak harus jika korban wajib.

Dalam konteks Malaysia yang rakyatnya terdiri daripada penganut pelbagai agama, pendapat majoriti ulama yang mengharuskan orang bukan Islam diberi atau diberi makan daging korban sunat lebih baik diterima pakai dalam usaha meyakinkan masyarakat bukan Islam dapat melihat bahawa Islam itu memang satu sistem yang mesra bukan Islam dan dapat memelihara kemesraan hidup silang agama.

Di samping itu, menerima pakai pendapat majoriti ini juga dapat memberi ketenangan kepada orang Islam sendiri, kerana mereka tidak berasa bersalah kerana melanggar hukum syarak dengan memberi atau menjemput makan daging korban atau akikah sunat.

Tindakan ini dianggap sebagai maslahah. Berpindah dari pendapat ulama Mazhab Syafii kepada pendapat majoriti ulama atas alasan maslahat atau kekuatan hujah bukanlah suatu keaiban, negatif atau terlarang.

Melakukan Ibadah Korban di Tempat Atau Negara Lain

Melakukan ibadah korban di tempat atau di negara lain bermaksud seseorang yang berada di satu kariah, daerah atau negeri tidak melakukan ibadah korban di tempat beliau bermukim, tetapi melakukannya di kariah, daerah atau negeri lain.

Termasuk juga tidak melakukan ibadah korban di negara sendiri tetapi melakukannya di negara lain, seperti rakyat Malaysia melakukan ibadah korban di Kemboja.

Ia juga boleh bermaksud ibadah korban dilakukan di tempat atau negara sendiri tetapi dagingnya dipindahkan ke tempat lain, sama ada kariah, daerah, negeri atau negara lain.

Para ulama mazhab mengemukakan pendapat yang berbeza dalam isu ini. Dalam penulisan-penulisan mereka isu ini diberi tajuk ‘memindahkan korban ke tempat lain’.

Wahbah al-Zuhaili dalam al-Fiqh al-Islami Wa Adillatu 3:633–634 merumuskan bahawa mazhab Hanafi berpendapat, sama seperti zakat, korban makruh dipindahkan dari tempat asalnya ke tempat lain, kecuali jika pemindahan itu bertujuan untuk memberikannya kepada kaum kerabat atau mereka yang lebih memerlukan daging korban itu. Kalau dipindahkan juga ia diterima tetapi makruh.

Mazhab Maliki pula berpendapat tidak harus memindahkan korban ke jarak yang melebihi jarak (masafah) yang membolehkan qasar solat, kecuali penduduk di tempat itu lebih memerlukan daging korban tersebut berbanding penduduk tempat asal yang berhak menerimanya.

Dalam keadaan ini sebahagian besar daging itu hendaklah dipindahkan ke tempat mereka yang memerlukannya dan sebahagian kecilnya diagihkan di tempat asal korban itu.

Ulama mazhab Hanbali juga sama pendapat dengan mazhab Maliki; boleh memindahkannya ke tempat yang kurang dari jarak yang membolehkan solat qasar dan haram memindahkannya ke tempat yang melebihi jarak yang membolehkan solat qasar. Ulama Mazhab Syafii mengharamkan daging korban dipindahkan ke tempat lain.

Ada beberapa perkara dapat dirumuskan dari penjelasan di atas:

1. Semua ulama mazhab, kecuali mazhab Syafii sepakat mengharuskan korban dipindahkan ke tempat lain sekiranya penduduk di tempat itu lebih memerlukan daging korban tersebut berbanding penduduk tempat asal korban itu.

Cuma mazhab Maliki berpendapat sebahagian kecil daging itu mestilah diagihkan kepada mereka yang berhak menerimanya di tempat asal korban itu.

2. Hanya ulama Mazhab Syafii sahaja yang mengharamkan secara mutlak pemindahan korban dari tempat asalnya.

Untuk membuat pertimbangan dalam memilih salah satu daripada dua pendapat di atas, maqasid syariah (tujuan di sebalik hukum syarak) hendaklah diambil kira dan diberi keutamaan. Maqasid syariah di sebalik semua hukumnya adalah menjamin maslahah manusia.

Maslahat manusia dapat dijamin dengan dua cara: pertama dengan menolak bencana dan kedua dengan menjana maslahat. Menurut kaedah syarak: menolak bencana didahulukan daripada menjana maslahat.

Dalam konteks pemindahan korban yang mungkin menjadi isu sekarang ialah memindahkan  korban dari satu negara ke negara lain. Di Malaysia, telah ada institusi yang memberikan khidmat membantu rakyat Islam Malaysia yang ingin melaksanakan ibadah korban di negara lain, seperti di Kemboja dan di negara-negara minoriti Islam yang lain.

Apakah amalan ini lulus dari sudut pandangan syarak atau tidak?

Ulama mazhab Syafii telah tidak mengharuskannya. Ulama mazhab lain telah mengharuskannya dengan syarat penduduk di tempat itu lebih memerlukan daging korban tersebut.

Ditinjau dari sudut maslahat dan keperluan manusia yang menjadi maqasid kepada syariat Islam, pendapat ulama selain mazhab Syafii yang membolehkan korban dipindahkan ke tempat lain adalah lebih baik diterima pakai.

Ini kerana memindahkan korban ke Kemboja umpamanya, dapat memberi lebih banyak manfaat kepada penduduk Islam di sana yang jauh lebih memerlukan daging korban itu berbanding penduduk Islam di Malaysia.

Memang tidak dinafikan mungkin di Malaysia juga terdapat orang Islam yang sama miskin dengan penduduk Islam Kemboja, namun secara rawak keadan penduduk Islam di Malaysia jauh lebih baik daripada penduduk Islam di Kemboja secara amnya.

Dengan penilaian ini, sebenarnya tidak ada sesuatu yang meragukan dari sudut hukum syarak memindahkan korban dari tempat asalnya ke tempat lain dengan berpegang kepada pendapat majoriti ulama mazhab, kecuali Mazhab Syafii.

Sekali lagi dinyatakan bahawa tiada cacat atau celanya menerima pendapat mana-mana mazhab atas dasar maslahat atau kekuatan hujah.

Maksudnya menilai semula fungsi ibadah korban dalam konteks kehidupan golongan fakir miskin. Selama ini faedah yang dikecapi golongan ini daripada ibadah korban hanyalah dalam bentuk memakan dagingnya.

Faedah ini hanya bertahan untuk sehari dua, paling lama seminggu. Faedah ini tidak membawa sebarang perubahan kepada taraf hidup, sosioekonomi dan pendidikan mereka. Selepas daging korban habis dimakan, kehidupan mereka tetap berada ditahap yang sama.

Menilai kembali fungsi ibadah korban dalam konteks ini bermaksud memikirkan semula fungsi ibadah ini. Bolehkah ia dimanfaatkan untuk meningkatkan taraf sosioekonomi dan pendidikan golongan ini?

Kalau boleh bagaimana caranya? Adakah isu berkaitan hukum fiqh yang mungkin menghalang fungsi seperti ini dilaksanakan? Kalau ada, bolehkah hukum itu dikondisikan semula supaya dapat disesuaikan dengan realiti semasa sehingga ibadah ini lebih bermakna dan bererti dalam mengubah keadaan hidup golongan ini?

Satu cara yang mungkin boleh difikirkan secara serius ialah mewujudkan satu tabung biasiswa yang sumbernya dijana daripada penjualan daging korban.

Konsepnya ialah daging korban itu tidak diagihkan kepada fakir miskin dan orang ramai, tetapi dijual, kemudian wangnya dilaburkan ke dalam institusi pelaburan yang menguntungkan, seperti Tabung Haji atau lainnya.

Projek seperti ini akan menjana keuntungan yang membolehkan fakir miskin diberikan bantuan pendidikan di pelbagai peringkat mengikut kemampuan tabung.

Kalau diandaikan satu kariah yang mempunyai sebuah masjid dan 20 buah surau, setiap surau menyembelih tiga ekor lembu korban dan masjid pula menyembelih 20 ekor lembu, jumlah lembu yang dikorbankan di kariah itu ialah 80 ekor.

Kalau daging seekor  lembu korban boleh dijual dengan harga RM1,500,  ini bererti tahun pertama projek ini telah mempunyai modal pelaburan sebanyak RM120,000. Dengan keuntungan 4 peratus setahun, selama lima tahun daging korban dijual dan dilaburkan, projek ini telah dapat mengumpul lebih daripada RM600,000.

Dengan memberikan bantuan pendidikan bernilai RM30 sebulan kepada 10 orang pelajar miskin di sekolah rendah modal pelaburan projek ini tidak akan terjejas walau sedikit pun, malah akan terus meningkat. Pada tahun keenam dan berikutnya, bilangan mereka yang mendapat bantuan boleh ditambah, begitu juga jumlah bantuannya.

Jika projek ini dapat diteruskan, ia akan dapat menjana jutaan ringgit yang bukan hanya dapat membantu pelajar di peringkat sekolah rendah, malah menengah dan di peringkat pengajian tinggi. Ini hanya gambaran satu kariah, bayangkan jika projek ini merangkumi satu daerah atau satu negeri, malah negara.

Isu Hukum Yang Mungkin Ada Kaitan

Isu hukum yang mungkin ada kaitan dengan penilaian semula fungsi ibadah korban bagi tujuan di atas ialah isu mengenai pengagihan, pemanfaatan, pemilikan dan penjualan daging korban.

Berdasarkan ayat 28 dan 36 surah al-Hajj, semua mazhab fiqh berpendapat daging korban hendaklah diberi makan kepada fakir miskin setelah dimasak atau diagihkan mentah-mentah.

Mazhab Hanafi (al-Fiqh al-Islami Wa Adillatuhu 3:631) menggalakkan daging korban dibahagikan kepada tiga bahagian, sebahagian untuk tuan punya korban, sebahagian lagi dihadiahkan kepada keluarga dan orang kaya dan bahagian yang ketiga disedekahkan kepada fakir miskin.

Mazhab Maliki (ibid) hanya menyebut dibahagi tiga dengan tidak menentukan kadar setiap bahagian. Yang mungkin menjadi isu ialah bahagian tuan punya korban dan bahagian untuk keluarga dan orang kaya.

Projek ini akan mengakibatkan tuan korban, kerabat dan orang kaya tidak akan mendapat bahagian mereka. Dengan itu, kepentingan mereka terabai. Namun demikian usaha mengangkat taraf hidup golongan fakir miskin lebih penting berbanding kepentingan tuan korban, kerabat dan orang kaya.

Lebih baik dan lebih mendatangkan faedah daging itu diberikan kesemuanya kepada mereka melalui skim bantuan yang dihasilkan oleh projek ini. Kepentingan tuan korban, keluarga dan orang kaya tidak sedikit pun akan terjejas sekiranya tidak menerima bahagian mereka.

Mungkin timbul isu pengagihan daging korban sebagai satu pemangkin kepada silaturahim dalam masyarakat. Namun jika dibandingkan kepentingan mengangkat taraf kehidupan golongan fakir miskin dengan kepentingan mempererat silaturahim melalui ibadah korban, ternyata kepentingan mengangkat taraf hidup golongan miskin lebih utama.

Banyak cara lain selain mengagihkan daging korban untuk mengiratkan silaturahim. Tidak mengambil bahagian dan menyerahkannya kepada fakir miskin merupakan satu bentuk pengorbanan lain.

Penulisan ulama mazhab menunjukkan bahawa orang kaya hanya layak memanfaatkan daging korban dengan memakannya. Mereka tidak berhak memiliknya. Oleh itu, mereka tidak berhak menjualnya.

Golongan fakir miskin pula berhak memilikinya. Oleh itu mereka berhak menjualnya dan menggunakan wang hasil jualan untuk kegunaan lain.

Dalam Mughni sl-Muhtaj 4;290 dan al-Muhazzab 1:240 dinyatakan bahawa tuan punya korban boleh memberi makan daging korban kepada orang kaya, tidak memberi milik kepada mereka sekalipun sedikit, ia dihantarkan kepada mereka sebagai hadiah, mereka tidak berhak melakukan sebarang transaksi ke atasnya dengan menjual atau lainnya.

Dalam al-Fiqh al-Islami Wa Adillatuhu 3;634 dijelaskan bahawa orang kaya boleh memanfaatkan daging korban dengan memakannya bukan memilikinya.

Pada hakikatnya, pendapat yang mengkhususkan pemilikan daging korban kepada golongan fakir miskai membantu memudahkan projek ini dilaksanakan, kerana mereka memang berhak memilikinya, cuma pengubahsuaian perlu dilakukan dengan meminta kepada mereka supaya daging itu tidak diagihkan dalam bentuk yang biasa dilakukan, tetapi ia dijual dan dilaburkan terlebih dahulu kemudian mereka akan menerimanya dalam bentuk bantuan pendidikan yang boleh menaik taraf kehidupan mereka.

Mungkin sekali lagi timbul isu hak orang kaya dalam memanfaatkan daging korban. Seperti di atas, golongan ini diminta memberikan hak mereka kepada golongan fakir miskin, kerana mereka sebenarnya tidak memerlukan daging tersebut.

Penulisan-penulisan ulama mazhab menjelaskan, yang tidak berhak menjual daging korban, kulit, bulu dan lemaknya ialah pemilik korban itu sendiri. Dalam al-Muhalla 7: 385 Ibn Hazm menyatakan, yang berkorban tidak harus menjual sedikit pun daripada binatang korbannya.

Perkara yang sama disebut dalam al-Fiqh al-Islami Wa Adillatuhu 3:632, orang kaya hanya layak memanfaatkannya dengan memakannya, mereka tidak berhak memilikinya, oleh itu, mereka tidak berhak menjualnya.

Golongan fakir miskin berhak menjualnya kerana mereka berhak memilikinya. Oleh itu, projek menjual daging korban bagi pihak fakir miskin dan melaburkannya adalah sesuatu yang tidak bertentangan dengan mana-mana pendapat ulama mazhab. Ia boleh dilaksanakan.

Umat Islam perlu difahamkan tentang tiga isu yang dikemukakan supaya mereka tidak ragu-ragu melakukannya demi kebaikan Islam, umat Islam dan kehidupan dalam masyarakat silang agama.

Masyarakat perlu diberi kesedaran tentang kebaikan dan faedah projek menjual dan melaburkan daging korban dalam usaha meningkatkan mutu kehidupan golongan fakir miskin.

Dalam perebutan sengit untuk mendapatkan pelbagai bentuk biasiswa dan pinjaman pendidikan daripada berbagai-bagai institusi, golongan fakir miskin sepatutnya memiliki  sumber yang tersendiri yang khusus untuk mereka di samping sumber zakat yang telah lama wujud.

Malah projek ini mungkin boleh menjadi pemangkin dan penggalak kepada masyarakat untuk melakukan ibadah korban kerana mereka dapat melihat kesan baiknya dalam masyarakat di kariah mereka sendiri.

Supaya urusan tabung ini dapat ditadbir dan diurus dengan sempurna, dapat menjana keuntungan, jauh daripada penyelewengan dan mendapat kepercayaan umum, sebuah institusi yang beramanah dan berwibawa perlu diwujudkan. Pentadbir dan pengurusnya mestilah terdiri daripada golongan yang berkelayakan, tidak berkepentingan dan ikhlas.

Melakukan korban di tempat lain atau memidahkan dagingnya ke tempat lain adalah dibenarkan mengikut pendapat majoriti ulamak mazhab, kecuali mazhab Syafii.

Pendapat majoriti ulama lebih sesuai diterima pakai bagi tujuan meningkatkan manfaat ibadah korban dan membantu mereka yang sangat memerlukannya.

Hanya ulama Mazhab Syafii yang tidak mengharuskan daging korban dan akikah sunat diberi atau diberi makan kepada orang bukan Islam. Majoriti ulama mengharuskannya.

Dalam konteks Malaysia sebagai negara yang rakyatnya terdiri daripada berbilang kaum dan agama, pendapat majoriti ulama sangat sesuai diterima pakai bagi tujuan meletakkan Islam di kedudukan yang sepatutnya pada pandangan orang bukan Islam di samping dapat menghidupkan kemesraan pergaulan silang agama antara Muslim dan bukan Muslim.

Sangat patut dan penting dinilai semula fungsi ibadah korban supaya ia dapat dimanfaatkan untuk meningkatkan taraf hidup golongan fakir miskin dengan mengagihkannya semula kepada mereka dalam bentuk bantuan pendidikan setelah melalui program menjual dan melaburkannya.

Dengan ini, ibadah korban lebih membawa erti kepada masyarakat berbanding manfaat yang diperolehi dengan mengagih dan memakannya seperti yang diamalkan sekarang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Naib Presiden IKRAM hadiri diskusi jenayah syariah

Diskusi anjuran bahawa International Institute of Advanced Islamic Studies (IAIS) Malaysia dengan kerjasama Jabatan Kemajuan Islam Malaysia (JAKIM) telah dirasmikan Menteri di Jabatan Perdana Menteri, YB Dato’ Dr Mujahid Yusof.

Dalam ucapannya, Dato’ Mujahid menggesa supaya sistem kehakiman Syariah melaksanakan keseimbangan dalam penghakimannya dan tidak hanya memberi tumpuan kepada hukuman agar ia selaras dengan prinsip Islam sebagai ‘rahmatan lil alamin’.

Katanya, falsafah “Rahmatan Lil Alamin” (rahmat buat seluruh alam) seperti yang terkandung dalam al-Quran diperlukan bagi menangani persepsi negatif yang semakin meningkat terhadap sistem kehakiman mahkamah syariah.

“Perlu ada keseimbangan antara hukuman dan pemulihan dalam pelaksanaan hukuman mengikut undang-undang Syariah,” kata Mujahid.

“Falsafah badan kehakiman mestilah beralih daripada menghukum demi melaksanakan kepentingannya kepada falsafah hukuman pemulihan yang lebih bertimbang rasa.”

Sebanyak empat pembentangan telah dikemukakan dalam persidangan meja bulat ini oleh Pengasas IAIS Malaysia, Prof Mohammad Hashim Kamali dan Hakim Mahkamah Rayuan Syariah, Prof Adjung Dato’ Dr Mohd Naim Mokhtar.

Turut menyampaikan pembentangan pensyarah UIAM, Prof Madya Dr Zulfakar Ramlee dan Ketua Bahagian Syariah dan Pengharmonian Undang-undang, Jabatan Peguam Negara, Dr Arik Sanusi Yeop Johari.

Usai pembentangan, sesi diteruskan dengan perbincangan daripada semua tetamu jemputan yang terdiri daripada para mufti negeri, ketua-ketua hakim syarie, bahagian-bahagian penguatkuasaan syariah, agensi penyelidikan dan dasar serta wakil-wakil NGO Islam diikuti dengan rumusan persidangan.


Bersih 3.0: Ikram Ucapkan Tahniah kepada Rakyat

Kehadiran rakyat daripada pelbagai latarbelakang dan kaum tanpa mengira umur, agama, fahaman politik dan kedudukan dalam masyarakat menuntut perubahan dan mesej yang sama perlu dilihat sebagai petanda positif bahawa masa depan negara melangkaui sempadan politik kepartian dan sistem demokrasi berparlimen semata-mata. Ia menandakan ada sesuatu yang sangat tidak kena yang memerlukan perhatian dan tindakan serius.

Rakyat dan masyarakat madani kian matang dan sedar kepentingan integriti, ketelusan dan keperkasaan menuntut kebenaran. Proses pilihan raya bukan sekadar proses membuang undi tetapi yang lebih penting ia merupakan proses rakyat mengamalkan hak mereka sebagai warganegara Malaysia untuk menentukan pemerintahan dan pemimpin negara yang sah. Atas dasar itu maka semua yang berkait dengan pilihan raya sama ada undang-undang, peraturan dan proses semestinya adil, benar dan menjunjung hak rakyat tersebut.

Sebarang tanda-tanda kecacatan kepada proses khususnya senarai daftar pengundi, pendaftaran pengundi atau status kesahihan pengundi mestilah diatasi dengan pelan perancangan yang teliti.

Sebarang aduan penyelewengan dan penipuan termasuk rasuah, salahguna kuasa, media berat sebelah dan politik kotor mestilah disiasat dengan bersungguh-sungguh dan dibanteras.

Sebarang undang-undang dan peraturan yang bercanggah dengan semangat demokrasi dan iltizam rakyat untuk pemilihan yang bermaklumat dan sah mestilah diperbaiki dengan ruang seluasnya diberi untuk menyuarakan pendapat.

Ikram, walau bagaimanapun, berasa kesal dengan kekasaran dan keganasan yang berlaku selepas perhimpunan telah berjalan dengan aman selama beberapa jam. Ikram amat bersimpati dengan mereka yang tercedera semasa perhimpunan dan perhatian rawatan terbaik amat wajar diberikan kepada mereka.

Ikram mengecam tindakan keganasan oleh mana-mana pihak khususnya oleh pihak berkuasa. Tindakan memukul dan membelasah secara melampau terhadap orang yang tiada pertahanan diri amatlah dikeji dan tidak boleh dibenarkan sama sekali.

Ikram menggesa satu siasatan secara menyeluruh dilakukan oleh Suruhanjaya Hak Asasi Manusia (SUHAKAM). Mana-mana pihak yang terbabit dengan tindakan berkenaan perlu dibawa ke muka pengadilan tanpa pengecualian.

Dalam pada itu, Ikram amat berharap insiden ketika Bersih 3.0 tidak dijadikan alasan kepada Kerajaan dan Suruhanjaya Pilihan Raya (SPR) memandang ringan tuntutan rakyat dan Bersih.

Ikram menggesa kerajaan dan Suruhanjaya Pilihan Raya (SPR) untuk menumpu dan memberi perhatian serius kepada semua tuntutan Bersih. Oleh kerana sistem demokrasi dan pilihan raya menjadi tonggak kepada kestabilan negara dan rakyat, sangatlah wajar tuntutan-tuntutan tersebut diterima dan dilaksanakan sebelum Pilihan raya Umum ke-13.

Dr. Mohd Parid Sheikh AhmadPresidenPertubuhan IKRAM Malaysia (Ikram)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengalaman menyantuni masyarakat miskin 1

Hisham termenung sejenak. Dia perhatikan wajah anak muda di depannya itu. Mereka datang ke rumah beliau dalam siri lawatan tokoh. Walaupun Hisham tidaklah menganggap dirinya itu tokoh, tapi pada pandangan anak muda ni, Hisham merupakan seorang yang boleh dicontohi.

“Dulu masa mula-mula berpindah dari UTM KL ke UTM Skudai, sekitar 1989, pak cik diamanahkan untuk menjadi warden (di UTM dipanggil Felo) asrama. Timbalan Naib Canselor Bahagian Pelajar pada ketika itu amat rajin menganjurkan kursus untuk Felo dan pelajar. Di situlah mulanya pak cik mengenali dunia kursus motivasi.”

“Kami dapat tahu pak cik dulu ada juga buat kursus motivasi di kalangan masyarakat miskin. Betul ke pak cik?”

Hisham tersenyum. “Betul. Ketika itu Jabatan Kebajikan Masyarakat (JKM) Johor Bahru mendapat satu idea yang bernas terhadap penerima bantuan JKM. Selalu JKM beri bantuan kewangan, tapi kini JKM ingin memberi bantuan ilmu pada anak-anak mereka.”

“Maka dijemput pak cik dan rakan-rakan daripada NGO JIM (ketika itu) untuk menggerakkan kursus bersama anak-anak penerima bantuan JKM. Semua perbelanjaan tempat, pengangkutan dan makan minum di tanggung oleh JKM. Kami bekerja tanpa bayaran, alhamdulillah.”

“Banyak ke modul yang pak cik gerakkan?”

“Kami berjaya menggerakkan empat modul. Dan yang uniknya, antara modul tu, kami akan buat lawatan ke rumah peserta bagi melihat dengan mata kepala kami sendiri kehidupan mereka.”

“Ya ke pak cik? Masya-Allah… Tentu seronok, kan?”

“Allah sahaja tahu nikmatnya. Rasulullah SAW kan suka bergaul dengan orang-orang miskin? Rupanya banyak hikmahnya. Pak cik ketika itu ada enam orang anak dan pak cik bawa semua anak-anak pak cik menziarahi ke rumah keluarga ini.”

“Tanpa disedari anak-anak pak cik akan tersentak, betapa bertuahnya mereka berbanding dengan anak-anak bantuan JKM ini.”

“Ada pengalaman pak cik yang paling tak boleh dilupai ketika program ziarah?”

“Banyaaaak. Satu malam, pak cik ziarah satu keluarga ni di Tanjung Adang. Pak cik terkejut. Rumahnya gelap gelita. Ada sedikit cahaya yang kelihatan. Setelah memberi salam, keluarga itu menjengukkan muka di pintu sambil memegang lampu karbaid.”

“Hati pak cik tiba-tiba rasa hiba. Mana ada orang guna lampu itu zaman sekarang ni. Rupanya keluarga ni tak mampu nak masukkan eletrik dalam rumah.”

“Pendekkan cerita, pak cik jumpa rakan-rakan di UTM dan buat collection.  Dapat kumpulkan RM400 dan dengan duit itu, pak cik uruskan untuk masukkan eletrik ke rumah mereka.”

“Dengan usaha pak cik satu rumah ini, rupanya menjadi bualan mulut penduduk sekampung… Oh lupa, pak cik juga binakan bilik air untuk mereka kerana mereka ketika itu guna jamban pusing.”

“Mereka mandi-manda di belakang pokok besar. Kalau ada orang lalu, mereka pusing pokok,” Hisham menjelaskan.

“Hasil usaha kerdil pak cik dan rakan-rakan dalam JIM, kami berjaya membuat pelbagai program untuk orang di kampung itu dan yang berdekatan. Kami buat hari keluarga, khidmat masyakat dan kursus motivasi di sekolah berdekatan.”

“Masya-Allah pak cik, banyak betul pengalaman dakwah pak cik.”

“Ha prinsip apa pak cik?” sambil mencapai pen dan kertas.

“Pak cik amalkan redah dan tawakal. Jangan takut dan segan untuk mencuba benda yang baru, tapi mesti banyak berdoa dan bertawakal pada Allah.”

“Pak cik selalu ingatkan AJK agar bersolat hajat sebelum sesuatu program setelah berusaha sebaik mungkin, ingatkan yang Allah akan sering membantu mereka yang membantu agama-Nya. Allah akan sentiasa memberi petunjuk pada orang yang selalu berusaha.”

Allah berfirman yang bermaksud, “Dan orang-orang yang berjihad untuk (mencari keredaan) Kami, benar-benar akan Kami tunjukkan kepada mereka jalan-jalan Kami. Dan sesungguhnya Allah benar-benar beserta orang-orang yang berbuat baik.” (Surah al-Ankabut: 69)

Hisham mendapati setiap orang sibuk mencatit.

“Kedua, amalkan sifat tidak merasa bangga membuat kerja yang besar dan tidak merasa lekeh membuat kerja yang kecil. Akhlak ini khususnya perlu diamalkan bila terlibat dengan orang-orang miskin.”

Dr Hishamuddin AlhamPesara Pensyarah UTM Skudai

*Kisah ini berasaskan apa yang benar-benar berlaku di Johor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


KKM Amat Perlukan Pegawai Dietetik

SERI KEMBANGAN – Timbalan Menteri Kesihatan, Datuk Dr Noor Azmi Ghazali berkata, keperluan pegawai dietetik Kementerian Kesihatan Malaysia (KKM) sangat mendesak.

“Setakat ini, kementerian itu hanya mempunyai seramai 469 orang pegawai dietetik yang berkhidmat di hospital dan klinik kesihatan (KK) di seluruh negara.”

Beliau berkata, daripada jumlah itu, seramai 353 pegawai ditempatkan di hospital dan KK (89), ibu pejabat KKM (13), sekolah sukan dan hospital angkatan tentera (sembilan) manakala lima lagi cuti belajar.

“Jumlah tersebut tidak mencukupi bagi memenuhi keperluan di semua 145 hospital dan 651 KK,” katanya selepas merasmikan Konvensyen Kualiti dan Kajian Pegawai Dietetik kali ke-tiga di sini, pada Selasa.

Menurutnya, ratio semasa adalah satu pegawai dietetik bagi setiap 33 pesakit dan ia sepatutnya 1:10 setiap hari.

“Contohnya,penyakit jarang jumpa dan kanser, pesakit tidak boleh mengambil makanan sewenang-wenangnya dan memerlukan nasihat pakar dietetik,”

Dalam pada itu, dengan trend pemakanan yang membimbangkan dan penyakit jarang jumpa (rare diseases), KKM membuat permohonan pertambahan bagi jawatan tersebut.

“Kementerian dalam proses memohon pertambahan jawatan daripada Jabatan Perkhidmatan Awam (JPA) bagi menampung keperluan itu,” kata Noor Azmi.

Bagi mengatasi keperluan itu, beliau berkata, pegawai dietetik yang ditempatkan di sesebuah hospital turut melakukan lawatan ke hospital dan KK yang tidak mempunyai pegawai dietetik.


Semarakkan Ramadan, Raih Ketakwaan

Bersyukur kepada Allah SWT kerana kita sekali lagi diberi kesempatan untuk menyambut bulan Ramadan yang penuh rahmah dan barakah pada tahun 1440 Hijrah dengan berpeluang mendapatkan kebaikan-kebaikan yang dijanjikan Allah SWT sepanjang bulan ini.

Ia merupakan bulan yang sepatutnya dipenuhi dengan kegiatan-kegiatan amal soleh yang akan menggandakan ganjaran Allah SWT berbanding dengan bulan-bulan yang lain, selain daripada pembasmian dosa-dosa lampau apatah lagi terdapat padanya satu malam (lailatulqadar) yang mana ganjarannya lebih baik daripada 1,000 bulan.

Lantaran itu, umat Islam dituntut berjuang, berusaha dengan bersungguh-sungguh sepanjang bulan Ramadan untuk melipatgandakan amal-amal soleh, memperbaiki diri dan menyantuni keluarga, lingkungan dan masyarakat dengan amalan-amalan kebaikan dan kebajikan agar kita menjadi umat yang bertakwa sebagai balasan Allah SWT pada penghujungnya.

“Wahai orang-orang yang beriman, telah diwajibkan ke atas kamu (ibadat) puasa sepertimana ia telah diwajibkan ke atas orang-orang yang terdahulu daripada kamu agar kamu bertakwa.” (al-Baqarah: 183)

Kita semuanya dituntut dalam bulan Ramadan untuk menyempurnakan ibadah puasa, membayar zakat fitrah untuk diagih-agihkan kepada lapan golongan yang berhak terhadapnya, membanyakkan sedekah kepada golongan yang memerlukan, di samping sentiasa membaca serta memahami isi kandungan kitab suci al-Quran, hadis-hadis Nabi SAW dan buku-buku yang bermanfaat.

Selain itu, kita juga dituntut untuk melaksanakan solat sunat tarawih, melazimi qiamullail, berzikir, memuji serta mengagungkan Allah SWT, menyediakan juadah kepada orang yang berpuasa, meningkatkan amalan dan ibadah sepanjang sepuluh hari terakhir Ramadan, beriktikaf di masjid dan lain-lain.

Sempena Ramadan ini, IKRAM tidak ketinggalan memberikan peluang kepada para dermawan untuk membantu mereka yang memerlukan seperti program Rayuan Ramadhan anjuran Yayasan Ikram Malaysia, Majlis Iftar Perdana anjuran Hidayah Centre Foundation (HCF) untuk sokongan mualaf serta sumbangan pek makanan dan iftar untuk umat Islam di kawasan konflik oleh Humanitarian Care Malaysia (MyCARE).

Semoga bulan Ramadan tahun ini akan membebaskan diri kita semua dari semua jenis dosa, belenggu kehidupan, membebaskan umat seluruh dunia daripada semua rintangan yang menghalangnya mencapai kemajuan, kemuliaan dan kemenangan dalam sejarah kehidupannya pada masa kini dan masa hadapan.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…